text:
Aktual Analiz 16
ABŞ-nyň, Britaniýanyň we Fransiýanyň harby operasiýasy giň däl, eýsem hökümeti “jezalandyryjy” häsýete eýedi
Siriýadaky hökümetiň Gündogar Gutada oppozisionerlere garşy himiki ýarag ulanmagy sebäpli halkara jemgyýetçiliginiň ünsi sebite gönügip, ABŞ-nyň öňbaşçylygynda hökümete garşy harby operasiýa gün tertibine geldi. 14-nji aprel şenbe gijesi bolsa garaşylýan boldy.
ABŞ-nyň, Britaniýanyň we Fransiýanyň harby operasiýasy giň däl, eýsem hökümeti “jezalandyryjy” häsýete eýedi. ABŞ-da başdan geçirilýän diskusiýalara ser salynanda Trampyň giň gerimli operasiýa guramak isleýändigi, emma Goranmak ministri Mettisiň we Pentagonyň Russiýa bilen dartgynlyga sebäp bolmazlyk üçin gerimi giň bolmadyk operasiýanyň guralmagyny saýlap alandyklary bilinýärdi. Görnüşine görä operasiýa Mettisiň we Pentagonyň islegine laýyk guraldy.
Syýasat, Ykdysadyýet we Jemgyýet Gaznasy SETA-nyň ylmy barlagçysy, ýazyjy Ahmet Ajunyň mesele boýunça synyny dykgatyňyza ýetirýäris.
Aslyna seredilende ABŞ, Britaniýa we Fransiýa hyzmatdaşlyk döredip, hökümetiň üsti bilen Russiýanyň pozisiýasyny we Eýran bilen birlikde hereket edýän şaýy söweşijilerini nyşana alýar. Netijede ABŞ-nyň Siriýadaky hökümeti agdarmak niýeti ýok. Aslyna seredilende ABŞ-nyň eline uly pursadyň geçendigine garamazdan giň gerimli operasiýa guramazlygy muny aç-açan görkezýär. Obamanyň iş başynda bolan döwründe Siriýada we umuman Ýakyn Gündogarda Russiýa we Eýrana giň şert döredilipdi, indi bolsa Russiýanyň eýeleýän giňişligi azaldylmak we Eýranyň Siriýadaky pozisiýasy gowşadylmak islenýär.
Ysraýyl we Aýlag sebitinde ýerleşýän arap ýurtlary taýdan Eýranyň pozisiýasynyň gowşadylmagy möhüm. Şeýlelikde Ysraýyl, arap ýurtlary we Türkiýe taýdan Eýranyň sebitdäki ekspansionist syýasaty biynjalyk ediji çäge ýetipdi. Eýranyň Ynkylap goragçylarynyň, Hizbullahyň we Eýrana tabynlykdaky ýaragly toparlaryň Siriýadaky sany 60 müňe çenli baryp ýetendigi habar berilýär. ABŞ soňky hüjüm bilen käbir möhüm harby howa bazalaryny bombalady, emma umuman harby operasiýanyň çäklidigi görülýär. ABŞ-nyň öňbaşçylyk etmegindäki harby operasiýadan ozal Ysraýyl T4 howa menzilini we Eýran tarapyndan ulanylýan birnäçe bazalary bombalady.
ABŞ-nyň öňbaşçylyk etmegindäki harby operasiýasyna Russiýanyň we Eýranyň görkezjek garşylygy golaýda belli bolar. Şeýlelikde Siriýanyň hökümeti, Eýranyň tarapynda durýan ýaragly topar we rus hakynatutma esgerleri birnäçe aý ozal Deýrez Zorda ÝPG tarapyndan gözegçilik edilen nebit känlerine tarap süýşmäge synanşypdy. ABŞ-nyň öňbaşçylygyndaky Halkara hyzmatdaşlygy şol synanşyga berk garşylyk görkezip, howa hüjümleri we top atyşlary bilen şol güýçleri yza serpikdiripdi. Emma ABŞ-nyň öňbaşçylygyndaky soňky operasiýadan soň Russiýanyň we Eýranyň Deýrez Zora giň gerimli operasiýa başlatmagy mümkin bolup biler. Eger şeýle bolan halatynda ÝPG tarapyndan gözegçilik edilen we ilatynyň tas ählisi araplardan emele gelýän sebitdäki nebit känleri üçin uly göreş başlap biler.
Emma Russiýanyň we Eýranyň reaksiýasy näme bolsa bolsun, Siriýanyň hökümetiniň soňky himiki hüjümi halkara jemgyýetçiliginde uly reaksiýa döretdi. Öz halkyna garşy himiki ýarag ulanan hökümetiň legallygy ýene-de bir gezek jedelleşilmäge başlandy. Hökümetiň işlän soňky harby jenaýatynyň jezalandyrylmagy möhüm. Türkiýe taýdan hökümetiň gumanitar jenaýatlar üçin jezalandyrylmagy kanagatlanma döreden bolsa, Russiýa bilen ABŞ-nyň arasyndaky dartgynlyk Türkiýäniň islemeýän netijesidi. Russiýa bilen ABŞ-nyň arasynda Türkiýäniň töwellaçy bolmagy Türkiýäniň Siriýa meselesinde eýeleýän strategik pozisiýasyny aç-açan görkezýän delillerden biri. Türkiýäniň töwellaçylyk etmeginde ABŞ bilen Russiýanyň arasyndaky diplomatik we harby dialog ýaňadandan ýola goýuldy, ABŞ Russiýanyň wekilçilikli güýçlerini nyşana alan bolsa, Russiýa oňa gönüden çäre görmedi. Tehnologik ösüş we goranyş senagatynyň ýeten sepgidi göz öňünde tutulanda halkara güýçleriň biri-birini harby taýdan gönüden nyşana almagy mümkin görünmeýär. Ykdysady we kiber uruşlara goşmaça wekilleriň üsti bilen hem söweş dowam edýär. ABŞ-nyň Russiýanyň wekilini bombalamagyndan soň Russiýanyň ABŞ-nyň Siriýadaky wekili bolan ÝPG-ni bombalap bombalamajakdygy näbelli bolmagynda galýar.


c: text/html

text:
Türkmenistanyň Prezidenti Gurbanguly Mälikgulyýewiç Berdimuhamedowy «Türkmenistanyň Garaşsyzlygynyň25 ýyllygyna» atly Türkmenistanyň ýubileý medaly bilen sylaglamak hakynda
Türkmenistanyň Garaşsyzlygyny we özygtyýarlylygyny berkitmek ugrunda köp ýyllaryň dowamynda çeken halal zähmeti, döwlet we jemgyýetçilik işinde görkezen işjeňligi hem-de ata Watanymyzyň dünýä ýüzündäki halkara abraýyny pugtalandyrmaga goşan uly şahsy goşandy, Garaşsyz, hemişelik Bitarap Türkmenistanyň ykdysady kuwwatyny pugtalandyrmak, ylym, bilim, medeniýet, sungat, saglygy goraýyş ulgamlaryny hem-de ýurdumyzyň ykdysadyýetiniň beýleki ähli pudaklaryny ösdürmek boýunça kabul edilen maksatnamalary durmuşa geçirmekde gazanan ajaýyp üstünlikleri üçin, ösüp gelýän ýaş nesli Watana söýgi we wepalylyk, mertlik, halallyk ruhunda terbiýelemek işinde görkezen aýratyn hyzmatlaryny göz öňünde tutup hem-de Türkmenistanyň Konstitusiýasynyň 63-nji maddasyna laýyklykda, şeýle hem Türkmenistanyň Garaşsyzlygynyň 25 ýyllyk şanly baýramy mynasybetli, Türkmenistanyň Mejlisi karar edýär: Türkmenistanyň Prezidenti Hormatly Gurbanguly Mälikgulyýewiç Berdimuhamedowy «Türkmenistanyň Garaşsyzlygynyň 25 ýyllygyna» atly Türkmenistanyň ýubileý medaly bilen sylaglamaly.
Türkmenistanyň Mejlisiniň Başlygy A.Nurberdiýewa
Aşgabat şäheri.
2016-njy ýylyň 12-njisentýabry.
№ 447-V.
- TÜRKMENISTANYŇ KONSTITUSION KANUNY
Türkmenistanyň Konstitusiýasyny rejelenen görnüşde tassyklamak hakynda
Berkarar döwletimiziň bagtyýarlyk döwründe Türkmenistanyň Prezidentiniň ýurdumyzyň her bir raýatynyň, ähli halkynyň jana-jan bähbitlerine laýyk gelýän parasatly syýasatyny durmuşa geçirmek ugrunda çekilýän zähmet eziz Diýarymyzy ajaýyp zähmet ýeňişlerine, belent sepgitlere ýetirdi. Mähriban Watanymyzyň ykdysadyýetinde häzirkizaman bazar gatnaşyklaryna geçilmeginiň we raýat jemgyýetiniň gymmatlyklarynyň durmuşa ornaşdyrylmagynyň, Türkmenistanyykdysady, syýasy we medeni-durmuş taýdan ösdürmek boýunça gazanylýan üstünlikleriň gözbaşynda ýurdumyzda alnyp barylýan syýasatyň, amala aşyrylýan belent işleriň durýanlygyny duýmak buýsançlydyr. Watana, halka hyzmat etmegiň belent nusgasyny görkezip, eziz Diýarymyzyň aýdyň geljegi we halkymyzyň eşretli durmuşy ugrunda alnyp barylýan, her bir raýatyň asuda, abadan we bagtyýar durmuşda ýaşamagyny üpjün edýän parasatly syýasaty durmuşa geçirmäge goşant goşmak, Watan üçin, halk üçin zähmet çekmegiň we döretmegiň iň gowy nusgalygyny gündelik işiň bilen subut etmek mukaddes işdir. Türkmenistanyň Prezidentiniň ýurdumyzyň ösüşiniň täze tapgyrynda yglan eden Garaşsyz, hemişelik Bitarap Watanymyzyň jemgyýetçilik we döwlet-syýasy gurluşyny kämilleşdirmek, bazar ykdysadyýetine doly geçmek baradaky belent özgertmeleriniň konstitusion hukuk esaslaryny üpjün etmek, ýurdumyzda amala aşyrylýan durmuş, ykdysady özgertmeleriniň depgininiň ýokarlanmagyna we geriminiň giňelmegineýardam etmek, Türkmenistanyň döwlet we jemgyýetçilik durmuşynda demokratiýany mundan beýläk hem ösdürmek, döwlet häkimiýet edaralarynyň işini has-da kämilleşdirmek maksady bilen, Türkmenistanyň Mejlisi tarapyndan Türkmenistanyň Konstitusiýasyna üýtgetmeler we goşmaçalar girizip, ony rejelenen görnüşde tassyklamakboýunça Türkmenistanyň döwlet häkimiýet edaralaryndan, jemgyýetçilik birleşiklerinden, raýatlardan gelip gowşan teklipleriň esasynda umumylaşdyrylyp taýýarlanan we Türkmenistanyň Konstitusiýasyny kämilleşdirmek boýunça Kontitusion toparynda ara alnyp maslahatlaşylyp, Türkmenistanyň Ýaşulularynyň maslahatynyň garamagyna hödürlenen teklipleri nazara alyp, Türkmenistanyň Konstitusiýasynyň 63-nji maddasyna laýyklykda: 1-nji madda. Türkmenistanyň Konstitusiýasyny kämilleşdirmek boýunça Konstitusion toparynyň Türkmenistanyň Konstitusiýasyna üýtgetmeler we goşmaçalar girizip, ony rejelenen görnüşde tassyklamak hakynda tekliplerini doly makullamaly. 2-nji madda. Türkmenistanyň Konstitusiýasyna üýtgetmeler we goşmaçalar girizip, ony rejelenen görnüşde tassyklamaly (goşulýar). 3-nji madda. Şu Konstitusion kanun kabul edilen pursadyndan güýje girýär.
Türkmenistanyň Prezidenti
Gurbanguly Berdimuhamedow
- Türkmenistanyň «Hormatly il ýaşulusy» diýen ady dakmak hakynda
Berkarar döwletimiziň bagtyýarlyk döwründe mähriban Watanymyz ähli ugurlar boýunça guwandyryjy netijelere eýe bolýar. Garaşsyzlygynyň 25 ýyllyk şanly ýubileýini mynasyp garşylaýan Bitarap Türkmenistanyň her güni beýik ýeňişlere, şöhratly wakalara beslenýär. Agzybirligiň, ruhubelentligiň hem-de abadan durmuşyň ýurdy bolan eziz Diýarymyz gazanýan ýokary netijeleri, eýeleýän belent sepgitleri, dost-doganlyk we parahatçylyk ýörelgelerine esaslanýan hoşniýetli daşary syýasaty bilen Ýer ýüzünde uly abraý gazanýar.
Garaşsyz Watanymyzyň üstünliklerinde, mähriban halkymyzyň agzybirligini we jebisligini berkitmekde, ýaş nesillerimizi ata-babalarymyzdan gelýän milli däplerimize laýyklykda terbiýelemekde ýaşuly nesliň bitirýän hyzmaty örän uludyr. Il-ýurt bähbitli, döwlet ähmiýetli möhüm meseleleri maslahatlaşyp-geňeşip çözmäge, ýurdumyzda amala aşyrylýan giň gerimli özgertmelere parasatly ýaşulularymyz işjeň gatnaşýarlar. Möhüm ähmiýetli başlangyçlara olaryň ak patasy bilen badalga berilýär. Garaşsyz, Bitarap döwletimiziň ýöredýän içeri we daşary syýasatyny halkymyza düşündirmekde hem sarpaly ýaşulularymyzyň hyzmaty örän uludyr. Ýaşuly nesliň gün-günden ösýän we özgerýän agzybir jemgyýetimizdäki ornuna, ýaşlary watançylyk, zähmetsöýerlik, halallyk, ahlaklylyk we ynsanperwerlik ruhunda terbiýelemekde bitirýän hyzmatlaryna döwletimiz ýokary baha berýär. Türkmenistanyň Garaşsyzlygyny berkitmekde, milli däp-dessurlarymyzy ösdürmekde, mähriban halkymyzyň agzybirligini hem-de jebisligini pugtalandyrmakda, ýaş nesillerimize edep-terbiýe bermekde uly işleri bitirýändiklerini hem-de durmuşda asylly görelde nusgasyny görkezýändiklerini nazara alyp, şeýle hem hemişelik Bitarap Türkmenistanyň beýik Garaşsyzlygynyň 25 ýyllyk şanly baýramy mynasybetli, karar edýärin: Ýurdumyzyň şu raýatlaryna Türkmenistanyň «Hormatly il ýaşulusy» diýen ady dakmaly: Türkmenistanyň Senagat ministrliginiň «Gurluşykmateriallary» kombinatynyň sakçysy Agamämmet Bäşimowa, Türkmenbaşynyň Ruhy metjidiniň mütewellisi Rejepmämmet Ataýewe, Aşgabat şäheriniň ýaşaýjysy, pensioner Jumamyrat Gurbangeldiýewe, Ahal welaýatynyň Baharly etrabynyň Döwgala geňeşliginiň Döwgala obasynyň ýaşaýjysy, pensioner Garýagdy Mämmedowa, Ahal welaýatynyň Gökdepe etrabynyň Ýaňgala geňeşliginiň Ýaňgala obasynyň ýaşaýjysy, pensioner Ata Aşyrowa, Ahal welaýatynyň Sarahs etrabynyň Hanýap geňeşliginiň Hanýap obasynyň ýaşaýjysy, pensioner Sapargeldi Baýramowa, Balkan welaýatynyň Türkmenbaşy şäheriniň ýaşaýjysy, pensioner Amangeldi Rejepowa, Balkan welaýatynyň Balkanabat şäheriniň ýaşaýjysy, pensioner Hudaýguly Annagurbanowa, Balkan welaýatynyň Magtymguly etrabynyň Könekesir geňeşliginiň Çukurýurt obasynyň ýaşaýjysy, pensioner Aşyrmuhammet Gurbanowa, Daşoguz welaýatynyň Daşoguz şäheriniň ýaşaýjysy, pensioner Suhan Babanowa, Daşoguz welaýatynyň Gurbansoltan eje adyndaky etrabynyň Täzezaman geňeşliginiň Dörtýap obasynyň ýaşaýjysy, pensioner Rejep Bazarowa, Daşoguz welaýatynyň Akdepe etrabynyň Akdepe şäheriniň ýaşaýjysy, pensioner Şyhberdi Geldiýewe, Lebap welaýatynyň Beýik Türkmenbaşy adyndaky etrabynyň Amyderýa şäherçesiniň ýaşaýjysy, pensioner Sahypnazar Ilnazarowiç Allaýarowa, Lebap welaýatynyň Hojambaz etrabynyň Hojambaz şäheriniň ýaşaýjysy, pensioner Jora Nobatowa, Lebap welaýatynyň Döwletli etrabynyň Tallymerjen geňeşliginiň Tallymerjen obasynyň ýaşaýjysy, pensioner Hudaýberdi Allaberdiýewe, Mary welaýatynyň Mary şäheriniň ýaşaýjysy, pensioner Allaberdi Baýramowa, Mary welaýatynyň Wekilbazar etrabynyň Goňur geňeşliginiň Garagoňur obasynyň ýaşaýjysy, pensioner Ýazmyrat Atakowa, Mary welaýatynyň Wekilbazar etrabynyň Mülkamaşa geňeşliginiň Magtymguly adyndaky obasynyň ýaşaýjysy, pensioner Durdyoraz Allamyradowa.
Türkmenistanyň Gurbanguly
Prezidenti Berdimuhamedow
- «Türkmenistanyň Garaşsyzlygynyň 25 ýyllygyna» atly Türkmenistanyň ýubileý medaly bilen sylaglamak hakynda
Berkarar döwletimiziň bagtyýarlyk döwründe ata Watanymyz mukaddes Garaşsyzlygynyň 25 ýyllyk şanly baýramyny uly dabaralara besläp, buýsandyryjy netijeleri gazanmak bilen garşylaýar. Çärýek asyryň dowamynda eziz Diýarymyzda asyrlara ýaň saljak beýik işler bitirildi. Bitarap döwletimiz dünýäde ýokary depginler bilen ösýän, öz halkynyň abadan, bagtyýar we bolelin durmuşda ýaşamagyny gazanan ýurtlaryň hatarynda ynamly öňe barýar.
Garaşsyzlyk ýyllarynda berkarar Watanymyzyň ykdysadyýetiniň ähli pudaklarynda belent sepgitlere ýetildi. Demokratik, hukuk we dünýewi döwleti ösdürmekde, raýat jemgyýetini kämilleşdirmekde, Bitarap döwletimiziň halkara abraýyny ýokarlandyrmakda, Ýer ýüzüniň ýurtlarydyr halklary bilen dost-doganlyk gatnaşyklaryny pugtalandyrmakda, özara bähbitli hyzmatdaşlygy giňeltmekde we berkitmekde buýsandyryjy netijeler gazanyldy. Garaşsyz Türkmenistany ýokary depginler bilen ösdürmekde, kabul edilen milli we döwlet maksatnamalaryny üstünlikli amala aşyrmakda, mähriban halkymyzyň ýaşaýyş-durmuş şertlerini gowulandyrmakda, Bitarap döwletimiziň dünýädäki abraýyny has-da belende götermekde ýurdumyzyň her bir raýatynyň uly goşandy bardyr. Şoňa görä-de, berkarar döwletimiziň ýokary sepgitlere ýetmegine önjeýli goşant goşýan watandaşlarymyzyň ählisi uly hormat-sylaga mynasypdyr. Türkmenistanyň Garaşsyzlygyny we özygtyýarlylygyny pugtalandyrmakda, ýurdumyzyň ykdysady kuwwatyny we halkara abraýyny artdyrmakda, kanunçylygy kämilleşdirmekde, ylmy, bilimi, medeniýeti, sungaty, saglygy goraýyşy, şeýle hem ykdysadyýetiň senagat, nebitgaz, gurluşyk, ulag we aragatnaşyk, oba we suw hojalyk pudaklaryny hem-de beýleki pudaklaryny yzygiderli ösdürmek boýunça döwlet maksatnamalaryny durmuşa geçirmekde, işjeň we önjeýli döwlet işinde uly üstünlikleri gazanandyklary üçin hem-de Garaşsyz döwletimiziň we mähriban halkymyzyň öňünde bitiren aýratyn hyzmatlaryny, köp ýyllaryň dowamynda çeken halal, yhlasly we göreldeli zähmetini nazara alyp, şeýle hem Bitarap döwletimiziň beýik Garaşsyzlygynyň 25 ýyllyk şanly baýramy mynasybetli, karar edýärin: Ýurdumyzyň şu ýolbaşçylaryny «Türkmenistanyň Garaşsyzlygynyň 25 ýyllygyna» atly Türkmenistanyň ýubileý medaly bilen sylaglamaly: Türkmenistanyň Mejlisiniň Başlygy Akja Täjiýewna Nurberdiýewany, Türkmenistanyň Ministrler Kabinetiniň Başlygynyň Orunbasary, Türkmenistanyň Daşary işler ministri Raşid Öwezgeldiýewiç Meredowy, Türkmenistanyň Ministrler Kabinetiniň Başlygynyň Orunbasary Batyr Taganowiç Atdaýewi, Türkmenistanyň Ministrler Kabinetiniň Başlygynyň Orunbasary Rejep Bazarowy, Türkmenistanyň Ministrler Kabinetiniň Başlygynyň Orunbasary, Türkmenistanyň Prezidentiniň Diwanynyň we Türkmenistanyň Ministrler Kabinetiniň Iş Dolandyryjysy Şamuhammet Durdylyýewi, Türkmenistanyň Ministrler Kabinetiniň Başlygynyň Orunbasary Batyr Narkulyýewiç Ereşowy, Türkmenistanyň Ministrler Kabinetiniň Başlygynyň Orunbasary Bäşimmyrat Atamyradowiç Hojamämmedowy, Türkmenistanyň Ministrler Kabinetiniň Başlygynyň Orunbasary Ýagşygeldi Elýasowiç Kakaýewi, Türkmenistanyň Ministrler Kabinetiniň Başlygynyň Orunbasary Gülşat Sahyýewna Mämmedowany, Türkmenistanyň Ministrler Kabinetiniň Başlygynyň Orunbasary Satlyk Baýjanowiç Satlykowy, Türkmenistanyň Ministrler Kabinetiniň Başlygynyň Orunbasary Sapardurdy Toýlyýewi; *** Aşgabat şäheriniň häkimi Myratniýaz Ýazmuhammedowiç Abilowy, Ahal welaýatynyň häkimi Esenmyrat Orazgeldiýewi, Balkan welaýatynyň häkimi Durdy Durdyýewi, Daşoguz welaýatynyň häkimi Orazmyrat Gurbannazarowy, Lebap welaýatynyň häkimi Çarygeldi Çarlyýewi, Mary welaýatynyň häkimi Bäşim Durdyýewiç Annagurbanowy.
Türkmenistanyň Gurbanguly
Prezidenti Berdimuhamedow

robotstxt: allowed

filter: keep


text:
Gürjüstanyň ozalky prezidenti we Ukrainanyň Odessa regionynyň öňki gubernatory Mihail Saakaşwili Gürjüstanyň we Ukrainanyň häkimiýetleriniň özüni Gürjüstanda döwlet agdarylyşygyny planlaşdyrmakda aýyplamagy planlaşdyrýandygyny aýdýar.
Saakaşwili 26-njy awgustda Facebookda Gürjüstanyň häkimiýetleriniň “Ukrainadaky resmiler bilen doly koordinasiýada” basym özüne garşy aýyplama bildirmegi planlaşdyrýandygyny aýtdy.
"Olar [Ukrainanyň prezidenti Petro] Poroşenka bu aýyplamany 10-njy sentýabrdan öň bildirmegi wada berdiler” diýip, ol ýazdy. Ol bu aýyplamanyň ukrain häkimiýetlerine ony Ukraina gelip girse, şobada tussag etmek üçin “kanuny esas” berjekdigini belledi.
Saakaşwilibu aýyplamalaryň gülkünçdigini we syýasy äheňlidigini hem sözüne goşdy. Şol gün irden, Gürjüstanyň Rustawi – 2 telekanalynyň başlygy Nika Gwaramia özüniň Saakaşwilä garşy agdarylyşyk planlaşdyrmak aýyplamasynyň bildirilmek ähtimallygyna ynanýandygyny aýtdy.


text:
Türkmenistanyň Awtomobil ulaglary ministrliginiň Aşgabatdaky awtoulag kärhanasy
ÝÜKLERI AWTOULAGDA DAŞAMAK HAKYNDA HYZMATLAR
Türkmenistanyň Prezidentiniň 2016-njy ýylyň 1-nji aprelindäki № 14681 belgili karary bilen tassyklanan, Ýükleri awtoulagda daşamak hakyndaky düzgünler boýunça, Türkmenistanyň Awtomobil ulaglary ministrliginiň Aşgabatdaky awtoulag kärhanasy ýukleri awtoulagda daşamagyň görnüşleri barada ýagny, awtoulagda ýükleri daşamak içerki daşamalar we daşary ýurt döwletleriň arasynda şeýle hem üstiaşyr gatnaw arkaly daşalýan halkara daşamalaryna bölünýär.
Içerki daşamalar awtoulag serişdesinde ýükleri daşamagyň ýerli we şäherara daşamalaryna bölünýär:
Awtoulagda ýükleri daşamagyň hil görnüşleri ýükleriň görnüşine görä:
Awtoulagda ýükler daşalanda daşalýan:
Ýükleri daşamakda Buýrujynyň, ýük alyjynyň we ýükleri awtoulag serişdesinde daşaýjynyň jogapkärçiligi bardyr.
Türkmenistanyň Awtomobil ulaglary minstrliginiň Aşgabatdaky awtoulag kärhanasy
Biziň salgymyz: Aşgabat ş. Amangeldi Gönibek köçe 70 jaý. tel - 76-04-36, faks - 76-04-81, 76-04-56.


text:
Jeýms Joýs
Jeýms Joýs (1882-1941)— Irlandiýanyň beýik ýazyjysy, XX asyryň iň täsirli ýazyjylarynyň biri Jeýms Joýs 1882-nji ýylda, Dublin şäherinde dünýä indi. Maşgalasynyň agyr ýagdaýyna garamazdan, Jeýms örän gowy bilim alypdyr. 1902-nji ýylda ol Dublin uniwersitetini tamamlapdyr. 1900-nji ýylda, Dubliniň «Iki hepdelik maglumatlar» gazetinde Joýsyň ilkinji eseri, Ibseniň «Biz, ölenler, oýananymyzda» atly pýesasyna bagyşlanan esse çap edildi. Şol wagtlar hem Joýs liriki goşgylar ýazyp başlapdyr. 1916-nji ýyldan başlap ýazyjy «Little review» atly amerikan žurnalynda çykyş edýär. 20 ýaşynda Joýs Pariža göçýär. Ol ýerde žurnalist, mugallym we başga-da birnäçe kärlerde işläp görýär.
1914-nji ýylda Joýsyň 15 hekaýadan ybarat «Dublinliler» kitaby neşir edildi. Birinji Jahan urşunyň öňýany ýazyjy Sürihe göçýär, şol ýerde hem «Suratkeşiň ýaşlyk portreti» romanyny tamamlaýar. Bu eser 1916-nji ýylda aýratyn kitap bolup çykýar. Joýsyň ikinji we iň belli «Uliss» romany ilkinji gezek Parižde, 1922-nji ýylda çap edildi. Täze, eksperimental usulda ýazylan bu agyr eser XX asyryň iň naýbaşy eserleriniň biri hasaplanylýar. Bu eserinden soň ýazyjy bütindünýä meşhurlygyny gazanýar. Emma 1939-njy ýylda çap edilen iň soňky romany – «Finneganyň ýasy» okyjylaryň tamasyny ödemeýär.
Ýazyjynyň bu eseri biziň döwrümizde-de edebiýatçy alymlaryň arasynda gyzgyn jedeller döredýär.
Ömrüniň soňunda batyl bolan ýazyjy keseli sebäpli gaty bir öndümli işläp bilmändir. Ikinji Jahan urşy başlananyndan soň Joýs Fransiýadan Sürihe göçüp, şol ýerde hem 1941-nji ýylda dünýäden ötýär.


text:
Taýýar bolan Stikerleri nädip ugratmaly?
Ilki bilen öz Market paneliňize giriň we New Submission ýazylan ýaşyl düwmä basyň.
Soňra aşakdaky suratda görşüňiz ýaly Stiker düwmesine basyň.
Stiker düwmesine basanyňyzdan soňra aşakdaky ýaly sahypa geler. O ýerdäki boşluklary doldurmalysyňyz. Dowam edeliň.. 1-nji bölüm Stiker Details- Stiker hakynda maglumatlar ýazmalysyňyz.
- Stiker Type- Ugratjak Stikeriň Hereketli bolsa Animated Stikersde bellijek goýuň, Hereketsiz Bolsa Stikersde bellijek goýyň.
- Title-Ugratjak bolýan stikeriňize at goýuň, Mysal üçin My cute stikers. Bu Stiker dükanynda görkezilýändir
- Stiker Deskription- Bu boşluga Iňlis dilinde Stikeriňiziň açyklamasyny ýazyň. Bu Stiker dükanynda görkezilýändir.
- Add Language- Muny boş goýup geçiň. Bu bize hökmandäl.
- Inkludes Photos- Eger Ugratýan stikeriň suratly bolsa surat hakyky adamyň şekli bar bolsa iň aşakyda bellik goýuň. Ýa-da Suratda hakyky adamyň şekili bolman karakter edilen bolsa Onda ikinjide goýuň. Stikeriňizde hiç hili surata degişli zat bolmaýan bolsa onda birinjide goýuň.
- Lisense Sertifkat- Bu ýeri hem hökman däl.
Ýokardakylary dolduranyňyzdan soňra. Aşak gaýdyp Product Details bölümündäki boşluklary dolduryň.
- Creators Name- Bu ýere ýazan adyňyz Stiker dükanynda Stikeriň bahasynyň ýokarsynda görkezilýän atdyr. Öz adyňyzy ýazyp bilersiňiz
- Copyrıght- Bu ýere ýazan sözüňüz bolsa Dükanda Stikeriň iň aşagynda görkezilýändir.
- Style Category- Bu ýerden Öz stikeriňize laýyk bolan bölümi saýlaň
- Character Category- Bu ýerden Öz stikeriňize laýyk bolan bölümi saýlaň
- Sale Region- Eger stikeriňizi belli bir döwletde satmak isleseňiz Ikinji boşlukda goýup ýurdy saýlap bilersiňiz, Ähli ýurtlarda satylsyn diýän bolsaňyz birinjide goýuň.
- Options- Eger LINE-a bir söz ýazmakçy bolsaňyz ýa-da Öz Stikeriňizi özüm çyzdym diýip görkezmek isleýän bolsaňyz bir link taýýarlap Linki birinji ýere goýup bilersiňiz.
- Ähli boşluklary dolduranyňyzdan soňra Iň aşakdaky Save Düwmesine basyň.
Save basanyňyzdan soňra siz aşakdaky sahypa geçersiňiz, we Stikers diýen ýazgyň üstüne basyň.
We aşakdaky ýaly EDIT düwmesine basyň.
Soňra bolsa…
- Bu bölümden Stiker sanyňyzy saýlaň 8,16,24,32,40 Diňe şulara görä Stikeriňizi ugradyp bilersiňiz. Iň az 8 iň köp 40.
- Stikeriňizi ýüklemek üçin ilki ZIP faýlyna oklap üýşürüp goşup bilersiňiz.
- Ýa-da Ýeke ýeke ýüklemek isleseňiz Aşakdaky suratsyz duran ikonlara basyp ýükläp bilersiňiz.
Suratlary ýükläniňizden soňra Iň aşakdaky Back düwmesine basyň.
Soňra Stikeriňize baha kesip bilersiňiz. Onuň üçin Aşakdaky surata serediň
0.99 üstüne basyp üýtgedip bilersiňiz. Üýtgedeniňizden soňra Save Düwmä basyň.
Ähli zat taýýar bolandan Soňra Request düwmesine basyň. Magazinda nähili görünýärkä diýen pikir bar bolsa öňünden görüp bilersiňiz. Onuň üçin Preview Düwmesine Basyň.
Request düwmesine basanyňyzdan soňra Aşakdaky ýala dialog geler. Ugratmakçy bolsaňyz OK basyň.
OK basanyňyzdan Soňra siziň stikeriňiz ugradylar. Ilki ugradan mahaStikeriňiz Barlanylmaga garaşylýar. Eger Stikeriňizi görüp barlap başlasalar Statusda Rewiew Ýazgyzy bolar. Kabul edilse Ýa-da Kabul edilmese Siziň email salgyňyza ýa-da LINEyňyza habar geler.
Aşakdaky Surat bolsa Prewiew basanyňyzda çykýan dialogdyr. Size Magazinda nähili görünjegini Öňünden görkezýändir.
Düşünmedik Zadyňyzy bolsa ovrenmeli@gmail.com poçtasyna ýazyň. Ýazanyňyzda Düşünmedik zadyňyzy doly we dogry ýazyň.
4,131 gezek okaldy


text:
Türk Dünýäsi
Prezident Şawkat Mirziýoýew tarapyndan gol çekilen dini we dini bilim ulgamyndaky işleriň ösdürilmegi baradaky karara laýyklykda ýurtda Halkara Yslam Akademiýasy we Hadys Ylmy Mekdebi açylar
Demirgazyk Kipr Türk Respublikasynyň Prezidenti Mustafa Akynjy grek tarapynyň çemeleşmesinde haýsydyr bir üýtgeşikligiň ýokdugyny aýtdy
DKTR-nyň Prezidenti Mustafa Akynjy 10 aý soň ilkinji gezek Kipriň Grek böleginiň lideri Nikos Anastasiadis bilen duşuşar
Türkiýe ýylyň birinji çärýeginde Özbegistanyň jemi daşary söwda gatnaşygynda 5 göterimlik paý bilen 4-nji orny eýeledi
Berdimuhamedow Ilham Aliýewi Azerbaýjan Respublikasynyň Prezidenti wezipesine gaýtadan saýlanmagy mynasybetli tüýs ýürekden gutlady
“Azerbaýjanyň halky bu saýlawda durnuklylyk, howpsyzlyk we galkynyş üçin ses berdi”
Wise-premýer Rejep Akdag Türkiýe Respublikasynyň Demirgazyk Kipr Türk Respublikasyna berýän güýçli goldawyny dowam etdirjekdigini aýtdy
Saýlawda häzirki Prezidenti Ilham Aliýew bilen birlikde jemi 8 dalaşgär bäsleşer
Gazagystanyň Goranmak ministriniň orunbasary Talgat Muhtarow, BMG-nyň Liwandaky parahatçylyk güýjüne esger ugratmak üçin taýarlyk görýändiklerini aýtdy
Özbegistanyň we Gyrgyz Respublikasynyň Premýer ministri telefon arkaly söhbetdeşlik geçirdi
Sooronbaý Ceenkekow saparynyň dowamynda Prezident R.T.Erdogan bilen ikiçäk we toparara gepleşikler geçirer
Arabaglanşyksyzlar hereketi NAM-yň ministrler konferensiýasy Azerbaýjanyň paýtagty Bakuda öz işine başlady
Adalat ministri Abdulhamit Gül Azerbaýjanyň FETÖ/PDÝ we terror guramalaryna garşy göreşde elmydama hyzmatdaşlyk edýändigini aýtdy
Azerbaýjanda geçiren sowalnamalarynda Prezident İlham Aliýewiň sesleriň 83 göterimini aljakdygy anyklanyldy
Beýanatda Özbegistanda 1 ýylda jemi 1,5 kw sagat elektrik togunyň satylmagynyň meýilleşdirilýändigi bellenildi


text:
Iman edip Hakykatyng Yoluna! Yalan dunya aldanyp, yashamalyng dostlarym! Aldawchydyr bu dunya, oyny kandir sheytanyng Bizi aldayandyr: baylyk, abray, shohrat yada keyp diyip her tarapdan aylanyp, duzak guryandyr dunya! Kalbyng boshlugyny doldur diyer, ol menden Keyp, yshk, altyndyr- kumush, kashang Read More …
Category: @tk
Hudaÿyñ Söÿgi we Merhemet Ähti
Hudaÿyñ Söÿgi we Merhemet Ähti Bu kitap Stiwens ruhanynyñ wagyzy esasynda döredi. Karl G. Stiwens ABŞ-nyñ Baltimor şäherinde ÿerleşÿän «Greater Grace World Outreach» mesihi ÿygnagynda ruhany bolup işleÿär. Ruhany Stiwens — Merilend Injil ÿörite mekdebini esaslandyryjydyr, şeÿle hem Read More …
“Sen Aýratyn”
“Sen Aýratyn” Wemmikler agaçdan ýasalan kiçijik adamjyklardy. Bu agaç adamjyklaryň hemmesi Eli atly agaç ussasy tarapyndan ýasalypdy. Eliniň ussahanasy depaň üstünde oba seredip durdy. Wemmikler dürli-dürlüdi. Käbiriniň uly burnly, käbiri uly gözlüdi, käbiri uzyn boýly, kabiri gysgady. Käbiri papakly, käbiri Read More …
Biribar
NÄME BIZIŇ MESGEN TUTAN ÝERIMIZ BOLUP DURÝAR?
NÄME BIZIŇ MESGEN TUTAN ÝERIMIZ BOLUP DURÝAR? Biz nirede bolsagam, şol ýer biziň bagtymyzy, lapykeçligimizi, ýeňşimizi we ýeňlişimizi, ynamlylygymyzy we birahatlygymyzy, güýjümizi we ejizligimizi ölçeýändir. Bu zatlaryň hemmesi biziň nirede bolýandygymyz bilen kesgitlenilýär. Haçda üýtgedilen durmuşdan daşlaşanymyzda, Read More …
Isa Mesih atly Turkmen dilinde video film
Suleymanyng pahimleri 2-nji bap
[Audio clip: view full post to listen]
Audio clip: Adobe Flash Player (version 9 or above) is required to play this audio clip. Download the latest version here. You also need to have JavaScript enabled in your browser.
Suleymanyng Pahimleri 1-nji bap Audio yazgysy
[Audio clip: view full post to listen]Suleymanyng pahimleri 1-nji bap Download this file.
Audio clip: Adobe Flash Player (version 9 or above) is required to play this audio clip. Download the latest version here. You also need to have JavaScript enabled in your browser.
Audio clip: Adobe Flash Player (version 9 or above) is required to play this audio clip. Download the latest version here. You also need to have JavaScript enabled in your browser.
Kuran Mukaddes Yazgylar bolan Hudayyng Towrat, Zebur, pygamberler yazgylary we Injiling uytgedilendigini owredyarmi?!!1
Bu sorag elbetde hemishe diyen yaly musulmanlar bilen edilen gurrungdeshliklerde yuze chykyan “Towrat, Zebur, Injil uytgedilipdir, bu sebapden biz olary okamayarys we ynanmayarys…” diyen dushunjelering bardygy uchin yuze chykyar. Hakykatdan hem bu barada chungur owrenip, yone kimdir birining aydanyna ynanman, Read More …


text:
Ulagly ekspedirlemek
Ekspedirlemek diýlip ýüküň ýanynda bolmak bilen daşamagyň görnüşine düşünilýär. Munuň özi buýruja daşamak bilen baglanyşykly meseleleriň köp sanlysyny ýeňip geçmäge kömek edýär.
Ulagly ekspedirlemek — munuň özi doly ýüküň ýanynda bolmakdyr we şunuň bilen baglanyşykly ähli hyzmatlardyr. Ekspedirlemegi amala aşyrýan hünärmen ynanç haty boýunça ýüki alýar we resmileşdirýär, mundan beýläk onuň özi ony alyja eltýär.
Ýükleri daşamak – munuň özi çylşyrymly proses bolup, ol anyk ýagdaýlara we buýurmanyň özüne bagly dürli hereketleriň toplumyny öz içine alýar. Ýüki ýöne almak üçin dogry resmileşdirilen resminamalar gerek. Munuň üstesine-de ýüküň her bir görnüşi daşamagyň dürli usullaryny, dürli gaby, daşamagyň şertlerini we düşürmek hem-de ýüklemek üçin esbaplary talap edýär. Serhediň üstünden daşamak ýaly meseleler hem ýüze çykýar, bu ýerde serhediň kesişýän ýurtlarynyň kanunçylygyna görä daşaýjy tarapyndan belli bir hereketler talap edilýär.
Bularyň hemmesi hünärli taýýýarlygy talap edýär we köplenç bu meseleler prosesi birnäçe güne çekdirýär. Şeýle meseleleriň ýüze çykmazlygy üçin ulag ekspedirlenmegi ulanylýar. Bu hyzmatlary buýurmak hem-de resmileşdirmek üçin ýüküň gidýän bütin ýoly üçin diňe bir nakladnoýy resmileşdirmek gerek, ýük üçin resminamalary resmileşdirmek bilen ähli inçelikleri eýýäm biziň hünärmenimiz öz üstüne alar, ol Siziň buýurmaňyzy ekspedirlär. Köplenç ekspedirlemek haçan-da harydy «gapa çenli» eltmek gerek bolan halatlarynda buýrulýar. Şeýle buýurmalar çylşyrymly logistik zynjyry we daşamagyň birnäçe görnüşlerinden durýan toplumy talap edýär, bu bolsa resminamalaryň köp möçberi bilen işi, suwasty daşlarynyň we garaşylmadyk wakalaryň köp sanlysyny aňladýar. Şeýle halatda ekspeditor-hünärmeniň hyzmatlaryny peýdalanmak amatlydyr.
«Tekiz Yol» kompaniýasy hünärli, tejribeli ekspeditorlaryň hyzmatlaryny teklip edýär, olaryň her biriniň baý tejribesi we daşamak üçin Siziň çykdajylaryňyzy ýokary derejede amatlaşdyrmak we barjak nokadyna çenli gidýän ýoluny sowatly düzmek üçin giň logistik bilimleri bardyr. Biz ýükleriň ekspedirlenilmegi bilen baglanyşykly hyzmatlaryň tutuş spektoryny berýäris.
Eger Sizde ulagly ekspedirlemek hakynda goşmaça sowallar ýüze çyksa, biziň menejerlerimiz bilen baglanyşmagyňyzy haýyş edýäris. Biz Siziň ähli sowallaryňyza jogap bereris!
- Bize ýazyň
-
Bize jaň ediň
(+993) 12 76-57-48 - merkezi ofis
(+993) 66 31-77-31 | (+993) 65 88-10-57 Jaň sargyt etmeli


text:
Täjigistanyň häkimiýetleri nasistik Germaniýa garşy uruşdaky ýeňişi bellemek üçin postsowet ýurtlaryň ençemesinde 9-njy maýda geçirilýän ýörişe goşulmazlyk kararyna geldiler.
Prezidentiň Duşenbedäki Strategiki barlaglary merkeziniň müdiri Hudoiberdy Holiknazarow şu ýyl bu ýörişi geçirmezlik barada kararyň syýasat bilen baglanyşygynyň ýokdugyny 5-nji maýda AÝ/AR-na aýtdy.
Geçen ýylda Täjigistan Ikinji Jahan Urşunyň weteranlarynyň we raýatlaryň urşuň dowamynda wepat bolan hossarlarynyň portretlerini göterip, ýörişe çykmagyna ilkinji gezek rugsat beripdi.
Orsýetde esaslandyrylan “Müdimi goşun” atly ýöriş 9-njy maýda öňki sowet ýurtlarynyň ençemesinde birnäçe ýyl bäri geçirilýär.
Orsýetiň Täjigistandaky ilçisi Igor Lýakin-Frolow 5-nji maýda karara nägilelik bildirip, uruşda wepat bolan täjikleriň hormatlanmaga mynasypdygyny aýtdy.
Täjigistanyň “Howar” döwlet agentligi ýörişi geçirmezlik kararynyň howpsuzlyk aladalanmalary bilen baglydygyny aýtdy, şeýle-de “yslam däpleriniň merhum adamlaryň suratlarynyň köpçülikleýin görkezilmegine rugsat bermeýändigini” aýtdy.


text:
adamlar taryh boyuncha dili aragatnashygyng esasy ulgamy edip ulandyrlar we ulanarlar, dilden bashga hem beden dili, yuzleri we ruhy hallarynyn bedene yangsymagy yaly yollar bilen aragatnashygy gurdylar. DIL diyilyan ulgamy osdurmegi basharan adamlar bolsa hemishe halk ichinden saylandy we hormada mynasyp goruldi. obaly jahylyndan tut, alymyna, mashgala ichinden tut- dowlet dolandyrylyshygyna chenli hemme liderlik wezipleri koplench DIL ulgamunda okdelere mynasyp goruldi. modern biliming taryhyan seredenemizde bolsa ilkinji modern mekdepler Atinada we Spartada gurulanda hem mekdeplerde dialektik( owadan gurlemek sungaty) saplary berilyardi. Osmanly dowledinde hem patyshlang huzurunda DIL we edebiyat ussatlaru jedelleshme we pikir alyshma sheklinde Muzakere ady bilen shuwelengler gurnalyardy.
geleling soragmyza
gorushumuz yaly adamlar DILi ussatlarcha ulanyanlar homat goyyar. munung sebabi name? okde gurlap bilyanleri bizden ayyryan faktor name? name uchin hemme kishi okde gurlap bilenok. soz owdanalamak gerkemi? nirede we name uchin gerek?
PS: berjek jogaplaryngyz oy ish uchin ulanjak, jogap bersengiz hoshal bolaryn
Telpekler (1 kisiden 1 sany)
Bu yazgi ucin
- Belle 1 telpek goyyar we yazyar: "Gaty gowy yazipsin! Berekella!"


text:
Laws
Türkmenistanyň Kanuny Türkmenistanyň Mejlisiniň Başlygy hakynda
Türkmenistanyň Konstitusiýasynyň 80-nji maddasyna laýyklykda we Türkmenistanyň Mejlisiniň altynjy çagyrylyşynyň 2018-nji ýylyň 30-njy martynda bolup geçen birinji maslahatynyň barşynda gizlin ses bermegiň netijeleri boýunça:
Türkmenistanyň Kanuny Türkmenistanyň Mejlisiniň Başlygynyň orunbasary hakynda
Türkmenistanyň Konstitusiýasynyň 80-nji maddasyna laýyklykda we Türkmenistanyň Mejlisiniň altynjy çagyrylyşynyň 2018-nji ýylyň 30-njy martynda bolup geçen birinji maslahatynyň barşynda açyk ses bermegiň netijeleri boýunça:
TÜRKMENISTANYŇ KANUNY
Telewideniýe we radiogepleşikler hakynda
I BAP. UMUMY DÜZGÜNLER
TÜRKMENISTANYŇ KANUNY
Ulag howpsuzlygy hakynda
1-nji madda. Şu Kanunda peýdalanylýan esasy düşünjeler
TÜRKMENISTANYŇ KANUNY
«Neşirýat işi hakynda» Türkmenistanyň Kanunyna üýtgetmeler girizmek hakynda
3-nji maddanyň birinji böleginiň 4-nji bendini şu görnüşde beýan etmeli:
TÜRKMENISTANYŇ KANUNY
«Türkmenistanda Internet torunyň ösüşini we internet-hyzmatlaryny etmegi hukuk taýdan düzgünleşdirmek hakynda» Türkmenistanyň Kanunyna üýtgetmeler girizmek hakynda
5-nji maddanyň 1-nji bendinde «düzgünleşdirýän döwlet dolandyryşynyň ygtyýarly» diýen sözleri «düzgünleşdirmek babatda ygtyýarly döwlet» diýen sözlere çalşyrmaly;
TÜRKMENISTANYŇ KANUNY
«Meýletinçilik hakynda» Türkmenistanyň Kanunyna üýtgetmeler girizmek hakynda
1-nji maddanyň 14-nji bendinde, 3-nji maddanyň 4-nji we 5-nji bentlerinde, 7-nji maddanyň dördünji we ýedinji böleklerinde, 10-njy maddanyň ikinji we üçünji böleklerinde, 14-nji maddanyň üçünji böleginiň 12-nji, 13-nji we 14-nji bentlerinde, 15-nji maddanyň birinji böleginiň birinji tesiminde we dördünji böleginde, 18-nji maddanyň birinji böleginde we bäşinji böleginiň birinji tesiminde, 19-njy maddanyň ...
TÜRKMENISTANYŇ KANUNY
Türkmenistanyň käbir kanunçylyk namalaryna üýtgetmeler we goşmaçalar girizmek hakynda
1. 1997-nji ýylyň 12-nji iýunynda Türkmenistanyň Kanuny bilen tassyklanan, 2010-njy ýylyň 10-njy maýynda Türkmenistanyň Kanuny bilen rejelenen görnüşde tassyklanan Türkmenistanyň Jenaýat kodeksiniň (Türkmenistanyň Mejlisiniň Maglumatlary, 2010 ý., № 2, 28-nji madda, № 4, 72-nji madda; 2011 ý., № 1, 20-nji madda, № 3, 55-nji madda; 2012 ý., № 3, 66-njy madda; 2013 ý., № 4, 77-nji madda; 2014 ý., № 1, 44-nji madda, ...
TÜRKMENISTANYŇ KANUNY
«Döwlet pensiýa ätiýaçlandyrmasy hakynda» Türkmenistanyň Kanunyna üýtgetmeler we goşmaça girizmek hakynda
1.19-njy maddanyň bäşinji böleginiň 2-nji bendini şu görnüşde beýan etmeli:
TÜRKMENISTANYŇ KANUNY
«Raýatlaryň saglygynyň goralmagy hakynda» Türkmenistanyň Kanunyna üýtgetmeler we goşmaçalar girizmek hakynda
1. 2-nji maddanyň dördünji bölegini aýyrmaly.


text:
Çawuşogly: “ABŞ haýsy tarapy saýlap aljakdygyny anyklasyn”
Daşary işler ministri Mewlüt Çawuşogly ABŞ-nyň hyzmatdaşlarynyň ýa-da terror guramalarynyň tarapyndan durýandygyny kesgitlemelidigini aýtdy
Kanadanyň Wankuwer şäherinde saparda bolan Çawuşogly ABŞ-nyň “Siriýadaky serhet goşunlary” baradaky beýannamasyna: “ABŞ tarapyny saýlamaly, hyzmatdaşlarmy ýa-da terror guramalarymy? ABŞ terror guramasynyň tarapynda durýan bolsa onda biziň pozisiýamyz hem tapawutly bolar” diýip, reaksiýa bildirdi.
Ministr Çawuşogly Koreý ýarym adasynyň howpsyzlygy we durnuklylygy temaly daşary işler ministrleriniň derejesindäki maslahatyň çäginde Wankowura guraýan saparynyň çäginde žurnalistlere ABŞ-nyň ÝPG boýunça soňky başlangyjy barada beýannama berdi.
Mundan ozal ABŞ-nyň Prezidenti Donald Trampyň Prezident Erdogana: “ÝPG-ä mundan beýläk ýarag bermejekdigini” birnäçe gezek aýdandygyny ýatladan Çawuşogly, şol beýannamadan soň ABŞ-nyň başga guramalaryndan tapawutly beýanatlaryň berilendigini nygtady.
Çawuşogly: “Biz degişli çäreleri göreris. Aňyrsynda kim bolsa bolsun, ABŞ bolsun ýa-da başga ýurt bolsun. Bizi gyzyklandyrmaýar” diýdi.
“İlki bilen ABŞ hyzmatdaşlygyň adyndan beýanat bermäge ygtyýarly däl, çünki biz hem hyzmatdaşlyga degişli” diýen Çawuşogly, Türkiýäniň terror guramasy ÝPG-ä garşy ähli çäreleri görjekdigini nygtady.
Şu gün Wankuwerde geçiriljek maslahatda Çawuşoglynyň ABŞ-nyň Döwlet Sekretary Reks Tillerson bilen duşuşyp, şu meselelerde pikir alyşmagyna garaşylýar.
ABŞ-nyň öňbaşçylygynda DAİŞ-e garşy döredilen hyzmatdaşlygyň resmisi Rýan Dillon Siriýada esasanda Siriýanyň demokratik güýçlerinden (SDG) ybarat bolan 30 müň adamlyk “Serhet howpsyzlyk güýjüni” döretjekdiklerini beýan edipdi. beýannama Türkiýe berk reaksiýa bildiripdi.


text:
Arassalamak üçin Ilki bilen Win+R basyň aşakdaky ýaly Run açylar. O ýere şuny %temp% ýazyp Enter Ýa-da OK basyň.
Ok basanyňyzdan soňra siz Kompýuterdäki ýygnanan gereksiz hapalaryň ýerine äkider. Aşakdaky ýaly. Siz Olary Korzina düşürmän ählisini birden pozmalysyňyz. Ählisini Seç CTRL+A bas.
Ählisini düýbünden poz SHIFT+DEL basanyňyzdan soňra aşakdaky ýaly sizden sorar. Siz hem DA basyň. Men hem ýaňy arassaladym 3 GB boş ýer gazandym.
Käbir näsazlyklar ýüzünden Size tema ýetirip bolmady bagyşlaň. Indi Her gün 3 tema açylar. Nesip bolsa.
3,539 gezek okaldy


text:
Geliň onda Programany nähili ulanmalydygy hakynda öwrenip geçeliň!
Ilki bilen beren linkimden programany kompýuteriňize indiriň. Göwrümi 11 Mb. Soňra kompýuteriňize gurnaň.
Programany açanyňyzdan soňra göni aşakdaky ýaly size lisenzsaiýa kodyny sorar. Bizde ýok bolanlygy üçin strealkaň görkezip duran TRY düwmesine basyp dowam edýäs.
Täze kitap ýasamak üçin aşakda suratda görkezilen NEW düwmesine basmaly.
NEW basanyňyzdan soňra aşakdaky dialog gelýär. Ol ýere kitabyňyz hakynda 3 sany maglumatyňyzy ýazmaly. 1.Kitabyň ady. 2.Kitabyň awtory. 3.Kategoriýasy. ýazanyňyzdan soňra OK basmaly.
Eger-de ýasajak kitabyňyza öň taýýar ýazgylary ýüklemekçi bolsaňyz. 1nji görkezilen ýere basyp, kompýuteriňizdäki ýüklemekçi bolýan ýazgyňyzy goşmaly (word. txt). Ýa-da Özüňüz kitabyň içine ýazmak çy bolsaňyz onda 2-nji görkezilen ýere basmaly.
2-nji ýere basanyňyzdan soňra. aşakdaky ýaly dialog geler. Siz sahypanyň adyny ýazyň. Soň ok basyň.
Strelkalaryň görkezip duran ýeri. 1njisi täze sahypa açmak üçin. Ikinjisi bolsa Açyk duran sahypanyň içine goşmaça sahypa açmak üçindir. Çep tarapdaky açan sahypalaryň haýsynyň üstüne bassaňyz Sag tarapdaky uly gyzyl çyzyga geçýändir. Şeýlelik bilen haýsy sahypa ýazjak bolsaňyz. Şol sahypaň üstüne basmak ýeterlidir.
Siz Kitabyň dilini suratyny özüňize görä üýtgedip bilersiňiz. Onuň üçin aşakdaky Konfig diýlen ýere basmaly soňra aşakdaky ýaly birnäçe zatlar çykar. Şo Her bölümünden maglumatlary üýgedip bilersiňiz.
Haçanda kitabyňyz taýýar bolanda Programada ýokarda duran BUILD ýazylan düwmä basmaly we ondanam Build as pakgage diýen ýere basmaly. Basanyňyzdan soňra aşakdaky ýaly penjire açylar siz göni Strelkaň görkezip duran ýerine basyň.
Soňra ýene Strelkaň görkezip duran ýerine basyň. Şeýdip siz öz kitabyňyzy ýasap bilersiňiz.
8,838 gezek okaldy


text:
Bilnişi ýaly, Türkiýe türkmenistanly migrantlaryň ýykgyn edýän esasy ýurtlarynyň başyny çekýär. Türkiýäniň migrasiýa gullugynyň hasabatyndan çen tutulsa, türkmen migrantlarynyň aglaba köpçüligini hem wizasyz bikanun ýagdaýdaky we köne pasportly migrantlar emele getirýär. Türkiýäniň migrasiýa gullugynyň beýannamasyna görä, diňe 2015-nji ýyldan bäri hasaba alnan türkmenistanly migrantlaryň sany 200 müňe baryp ýetýär.
Bilermenleriň bellemegine görä, Türkiýedäki türkmen migrantlarynyň arasynda zenanlar agdyklyk edýär. Howpsuzlyk sebäpli adynyň efirde agzalmazlygyny sorap, Azatlyk Radiosynyň redaksiýasyna ýüz tutan, Stambulda zähmet çekýän bir türkmen migranty Türkiýä ýeňil eklenç üçin gelýän türkmen zenanlarynyň duçar bolýan problemalarynyň gün tertibine getirilmegini haýyş edýär.
Onuň bu temada beren bir mysalynda, öz ýakyn dogan-garyndaşlaryndan bolan bir zenanyň kömege mätäç, agyr keselli öz ejesini we resmi nikadaky adamsy bilen çagalaryny taşlap, Stambula ýeňil eklenje gelendigi aýdylýar. Onuň aýtmagyna görä, türkmen zenanlaryň dürli zorluklara duçar edilýän wagtynyň hem bolýandygyny nygtaýar.
Eýsem bu ugurda nähili mysallar bar?
Türkiýedäki türkmen aktiwist Rozubaý Stambulda zähmet çekmäge gelýän migrantlar barada gürrüň berýär.
Türkmen zähmet migranty Maýa hem Türkiýede türkmen migrant zenanlarynyň duş gelýän kynçylyklaryny Azatlyk Radiosyna mysallar esasynda gürrüň berýärler.
Ýeri gelende bellesek, Türkiýedäki zenan migrantlarynyň başdan geçirýän kynçylyklary Türkmenistanyň döwlet kontrollygyndaky metbugatynda agzalmaýanam bolsa, türk mediasynda hem halkara metbugatynda häli-şindi giňişleýin ýer alýar.
Dürli ugurlar boýunça ilçihana we konsullyklara ýüz tutan Türkiýedäki türkmen migrantlarynyň öz tejribelerinden berýän maglumatlaryndan çen tutulsa, Türkmenistanyň Ankaradaky ilçihanasy we Stambuldaky konsullygy bu ýurtda türkmen zähmet migrantlarynyň bardygyny kabul etmeýär, olara "Türkiýä aýlanmaga, gezmäge gelen turistler" höküminde baha berýär.


text:
2017-nji ýylda Türkmenistanyň 74 000 raýaty Russiýanyň Migrasiýa gullugynda hasaba durdy diýip, “Fergana” neşiri Russiýanyň Içeri işler ministrliginiň Baş migrasiýa müdirligine salgylanyp ýazýar.
Neşir özüniň 1-nji fewralda beren maglumatynda bu statistikanyň düzümine Russiýa baran ähli türkmenistanlylaryň däl-de, diňe ýurduň migrasiýa gullugynda ýazga duran türkmen raýatlaryň girýändigini hem belleýär.
“2017-nji ýylda Russiýanyň Migrasiýa gullugynda 15,7 milliondan gowrak daşary ýurtly hasaba durup, olaryň ortaça 7,7 millionyny Merkezi Aziýa ýurtlarynyň, şol sanda 74 225 sanysyny Türkmenistanyň raýatlary emele getirýär” diýip, neşir habar berýär.
Maglumatda aýdylmagyna görä, geçen ýyl Russiýanyň Migrasiýa gullugynda hasaba duran bu türkmenistanlylaryň 1951 sanysy ýurda iş sapary bilen barandygyny mälim etdiler.
Şol bir wagtda, 2017-nji ýylda türkmen raýatlarynyň 1021 sanysyna Russiýada wagtlaýyn ýaşamaga rugsatnama ýa-da ýaşamaga ygtyýarnama berlip, Türkmenistanyň 729 raýaty Russiýanyň raýatlygyny aldy.
Soňky ýyllarda Türkmenistanda dürli sebäplere görä ýurdy terk edip, daşary ýurtlara işlemäge gidýän türkmenistanlylaryň barha köpelýändigi barada, Azatlyk Radiosynyň ýurt içindäki we daşyndaky çeşmeleri habar berýärler.
Türkmenistandaky synçylaryň we daşary ýurtlara gaýdan türkmenistanlylaryň ençemesi muňa sebäp bolýan esasy faktorlar diýip, ýurtda dowam edýändigi aýdylýan ykdysady kynçylyklary, işsizligi, işe ýerleşmekdäki para almak we bermek tejribesini, ylaýta-da, ýurduň çetki regionlarynda durmuş-ýaşaýyş şertleriniň barha gymmatlamagyny we kynlaşmagyny mysal getirýärler.
Belläp geçsek, Türkiýe türkmen işçi migrantlarynyň iň köp agdyklyk edýän ýurtlarynyň biri hasaplanýar. Bu ýurtda ýaşaýan we işleýän türkmen migranty Rozubaý soňky ýyllarda diňe orta ýaşlaryndaky türkmen raýatlarynyň däl, eýse ýaşy 60-a golaýlan türkmenistanlylaryň hem Türkiýä işlemäge gelýändigini aýdýar.
“Şu wagt Türkmenistandan çykýan raýatlaryň iň ýokary ýaşy 55-60 ýaş aralygynda bolup, hem erkek we zenanlar Türkiýä işlemäge gelýär. Olar indi ýurtda ýaşamagyň kyndygyny aýdýarlar. Olar muňa aýlyklaryň köpelmezligini, harytlaryň gymmatlamagyny ýa-da dollaryň [türkmen manadyna görä hümmetiniň] ýokarlanmagyny mysal edýärler” diýip, Rozubaý Türkiýedäki türkmen işçi migrantlarynyň ençemesine salgylanyp gürrüň berdi.
Rozubaý olaryň arasynda öň Türkmenistanyň medeniýet edaralarynda ýa-da “Döwlethimiýa” kärhanalarynda işläp ýören türkmenistanlylaryň hem bardygyny aýdýar. Onuň sözüne görä, öň döwlet edara-kärhanalarynda işlän türkmenistanlylar Türkiýä işlemäge gelmekleriniň sebäbini aýlyklaryň maşgalany eklemäge ýetmeýändigi, azyk we beýleki zerur harytlaryň bolsa gün-günden gymmatlamagy bilen düşündirýärler.
Häzirki wagt Russiýanyň ýokary okuw jaýlarynyň birinde okaýan türkmenistanly student Mährijemal (Howpsuzlyk ýagdaýlary sebäpli ady üýtgedildi) daşary ýurtlara okamaga gelip, soňra şol ýerde ýaşamak üçin galýanlaryň hem köpdügini aýdýar.
“Türkmenistanda her ýyl ýaşlaryň ortaça 100 müň sanysy orta mekdebi tamamlaýar. Ýöne ýokary okuw jaýyna alynýan studentleriň sany bolsa, 8 müň töweregidir. Şonuň üçin türkmen ýaşlarynyň köpüsi daşary ýurda okamaga gaýtmaga mejbur bolýar. Ýöne daşary ýurtlarda bilim alanlaryň soň ýurtda işe ýerleşmegi hem kyn. Işe girmek üçin ýokary wezipede tanşyň bolmaly ýa-da birnäçe müň dollar möçberinde para bermeli. Käbir ýaşlar okuwyny tamamlan soň ýurda dolanyp, işe ýerleşmäge synanyşýarlar. Soňam iş tapman, ýene-de daşary ýurtlara gaýdyp, bu ýerde iş gözleýärler” diýip, Mährijemal gürüň berdi.
Türkmenistanda daşary ýurtlarda ýaşaýan, işleýän we okaýan türkmen raýatlarynyň sanawy baradaky statistika maglumatlar ilat köpçüligine elýetersiz bolmagynda galýar. Türkmen häkimiýetleri we media serişdeleri hem bu barada häzire çenli mesele gozgaman gelýärler.


text:
27 Mart 2015 Cuma
Türkmenistanda Gowaça Ekişi Başlandy
27-nji martda ýurdumyzda möhüm oba hojalyk möwsümi—gowaça ekişe başlandy. Mälim bolşy ýaly, Ministrler Kabinetiniň 20-nji martda bolan mejlisinde Türkmenistanyň Prezidenti Gurbanguly Berdimuhamedow bu ekişiň başlanmagyna ak pata berdi. Döwlet Baştutanymyzyň Buýrugyna laýyklykda, gowaça ekişine Ahal, Lebap we Mary welaýatlarynyň pagtaçylary girişdiler. Biraz soň, 3-nji aprelde olara Daşoguz welaýatynyň ekerançylary hem goşular.
Halkymyzyň asylly däbine görä, ekişiň başlanmagyna hormatly ýaşulular ak pata berdiler. Olar ata Watanymyzyň, ähli türkmen halkynyň abadançylygyny, hormatly Prezidentimiz Gurbanguly Berdimuhamedowyň ähli işleriniň rowaçlygyny gudraty güýçli Allatagaladan dileg edip, topraga gowaçanyň ilkinji tohumlaryny atdylar, soňra mehanizatorlar işe girişdiler.
Mälim bolşy ýaly, bu gymmatly ekini ösdürip ýetişdirmek Türkmenistanyň obasenagat toplumynyň işiniň ileri tutulýan ugurlarynyň biri bolup durýar. Geçen ýylda “ak altyn” ussatlary Watan harmanyna 1 million 100 müň tonna golaý pagta tabşyryp, şertnamalaýyn borçnamalaryny artygy bilen ýerine ýetirdiler. Ýurdumyzyň pagtaçylarynyň bu gazanan üstünligi hormatly Prezidentimiz Gurbanguly Berdimuhamedowyň başlangyjy bilen ýurdumyzyň obasenagat toplumynda giňden ýaýbaňlanan uly möçberli özgertmeleriň, hususan-da, oba hojalyk ylmynyň öňdebaryjy işläp taýýarlamalaryny önümçilige ornaşdyrmagyň, ýokary öndürijilikli oba hojalyk tehnikasyny hem-de ýokary hilli tohumlary peýdalanmagyň, agrotehnikanyň kadalarynyň berjaý edilmeginiň we başgalaryň äşgär netijesidir.
“Türkmenistanyň Prezidentiniň ýurdumyzy 2012-2016-njy ýyllarda durmuş-ykdysady taýdan ösdürmegiň maksatnamasynyň” ileri tutulýan ugurlaryny nazar almak bilen işlenip taýýarlanylan “Türkmenistanyň oba hojalyk pudagyny ösdürmegiň 2012-2016-njy ýyllar üçin Maksatnamasy” obasenagat toplumyny hil taýdan täze sepgitlere çykarar we şeýlelikde, ykdysady taýdan rowaçlanýan döwlet hökmünde ýurdumyzyň abraýyny has-da berkider.
Bu maksatnamalary durmuşa geçirmegiň çäklerinde düzümleri döwrebaplaşdyrmaga, pagtaçylyk pudagynyň maddy-enjamlaýyn binýadyny pugtalandyrmaga, täze häzirki zaman pagta arassalaýjy zawodlary gurmaga aýratyn üns berilýär. Mysal üçin, geçen ýyl Daşoguz welaýatynyň Köneürgenç etrabynda tohumlyk pagtany gaýtadan işlemäge ýöriteleşdirilýän, kuwwaty ýylda 40 müň tonna barabar bolan kärhana işe girizildi. Görogly etrabynda ýerleşýän pagta arassalaýjy zawodda ýene-de bir seh açyldy.
Ýakyn wagtda Ahal welaýatynyň Altyn asyr etrabynda we Mary welaýatynyň Sakarçäge etrabynda her biriniň ýyllyk kuwwaty 40 müň tonna barabar bolan tohumlyk pagtany işleýän iki sany pagta arassalaýjy kärhana pudagyň düzüminiň üstüni ýetirer.
Iň täze enjamlar bilen üpjün edilen bu zawodlar gowaça ösdürip ýetişdirmegi täze derejä çykarar. Olar tohumlyk pagtany gaýtadan işlemäge, göwnejaý taýýarlanylan ýokary hilli tohumlar almaga niýetlenendir, şol tohumlar soňra bereketli türkmen topragyna ekiler we has ýokary hasyl almak üçin esas bolar.
Şu ýyl Türkmenistanda gowaça ekmek üçin 545 müň gektar ýer berildi. Umuman, “ak altynyň” 1 million 50 müň tonnasyny, şol sanda Ahal welaýatynda 207 müň tonnasyny, Daşoguz welaýatynda 230 müň tonnasyny, Lebap welaýatynda 300 müň tonnasyny, Mary welaýatynda 313 müň tonnasyny öndürmek bellenildi.
Gowaçanyň saýlama tohumlarynyň 65 müň tonnadan gowragy ekişe taýýarlanyldy, olaryň möçberleri orta süýümli we inçe süýümli sortlaryň 15-sine golaýdyr. Pagtanyň orta süýümli sortlary däp boýunça Türkmenistanyň ähli welaýatlarynda ösdürip ýetişdirilýär. Olaryň hatarynda “149F”, “133”, “Ýolöten-7”, “Daşoguz-120”, “Serdar”, “S-4727”, “Ýolöten-39” sortlary has giňden ekilýär. Pagtanyň inçe süýümli “Ýolöten-14”, “Ýolöten-32” we beýleki sortlary ýurdumyzyň iki welaýatynda—Mary we Ahal welaýatlarynda ekiler.
“Türkmenobahyzmat” döwlet birleşiginde TDH-nyň habarçysyna habar berişleri ýaly, şu ekiş möwsüminde dürli kysymdaky traktorlaryň 7 müňe golaýy, ekijileriň 2 müňden gowragy, gowaça kultiwatorlarynyň 5 müňe golaýy we ekişi bökdençsiz geçirmegi üpjün etmek, beýleki agrotehniki çäreleri ýerine ýetirmek üçin zerur bolan oba hojalyk gurallary işlediler.
Ekişiň öňüsyrasynda Ahal welaýatynyň Ak bugdaý etrabynyň “Bugdaýly”, Lebap welaýatynyň Galkynyş etrabynyň “Watan” we Mary welaýatynyň Mary etrabynyň “Ýeňiş” daýhan birleşiklerinde obany mundan beýläk-de döwrebaplaşdyrmagyň möhüm meselelerine bagyşlanylan, obasenagat toplumynyň depginli ösüşini, ýokary düşewüntliligini, oba hojalyk önümlerini öndürmegiň möçberlerini durnukly ösdürmegi üpjün etmek boýunça okuw maslahatlary geçirildi.
“Ak altynyň” we beýleki oba hojalyk ekinleriniň bol hasylyny ösdürip ýetişdirmek bilen baglanyşykly möhüm meseleler şol okuw maslahatlaryna gatnaşyjylaryň üns merkezinde boldy. Okuw maslahatlaryna gatnaşanlaryň hatarynda welaýat we etrap häkimlikleriniň, “Türkmenpagta” döwlet konserniniň, “Türkmenobahyzmat” döwlet birleşiginiň, Türkmenistanyň Oba hojalyk ministrliginiň beýleki düzüm birlikleriniň, şeýle hem “Türkmenstandartlarynyň”, “Daýhanbankyň”, jemgyýetçilik guramalarynyň ýolbaşçylary hem-de wekilleri, ýaşulular, agronomlar, mehanizatorlar, kärendeçi pagtaçylar bar. Hususan-da, gowaça ekişini guramaçylykly we öz wagtynda geçirmek, gowaçany ösdürip ýetişdirmegiň ähli tapgyrlarynda agrotehniki kadalary berk berjaý etmek, oba hojalyk ekinleriniň hasyllylygyny ýokarlandyrmak, oba hojalyk ýerleriniň melioratiw ýagdaýyny gowulandyrmak, suw serişdelerini hem-de mineral dökünleri rejeli peýdalanmak, ösümlikleri zyýan beriji mör-möjeklerden we haşal otlardan goramak barada gürrüň edildi.
Bu ýere ýygnananlar öz çykyşlarynda Türkmenistanyň Prezidenti Gurbanguly Berdimuhamedowa türkmen obasyny hemmetaraplaýyn ösdürmäge berýän ägirt uly ünsi, ýurdumyzyň ekerançylarynyň iş we durmuş şertlerini gowulandyrmak barada işjeň alada edýändigi üçin çuňňur hoşallyk bildirip, milli Liderimiz tarapyndan obasenagat toplumynda geçirilýän özgertmeleriň üstünlikli amala aşyrylmagy üçin ähli tagallalaryny, bilimlerini we tejribesini gaýgyrmajakdyklaryna ynandyrdylar.
Ekiş möwsüminiň başlanmagy mynasybetli dabaralaryň çäklerinde oba hojalyk tehnikasynyň we Türkmenistanyň obasenagat toplumynyň önümleri gaýtadan işleýän kärhanalarynyň önümleriniň sergileri guraldy. Welaýatlaryň aýdym-saz we tans-halk döredijiligi toparlary pagtaçylar üçin aýdym-saz sowgatlaryny taýýarladylar.
Kaydol: Kayıt Yorumları (Atom)


text:
GS1 çyzykly belgini almaklygy gaýra goýmaň
Öz önümleriňizi anyklaşdyrmak üçin biziň bütindünýä standartlarymyzy ulanyň. Bize dünýä boýunça iki milliarddan hem köpräk kompaniýalar, şol sanda bölek satuw söwda karhanalarynyň we onlaýn-dükanlarynyň esasylary, jemgyýetçilik iýmiti we saglygy goraýyş pudaklarynda işleýän kärhanalar bil baglaýarlar.Agza boluň we çyzykly belgiňizi alyň
GS1 global standartlary siziň durmuşyňyzy ýeňleder
GS1 dürli pudaklara we guramalaryň ähli görnüşlerine öz işini has ýeňilleşdirilen görnüşde alyp barmaga ýardam berýär, ýagny bütin dünýä boýunça birmeňzeş usullary ulanmak bilen iş has netijeli, howpsuz we utgaşykly alnyp barylýar.
Biziň çözgütlerimiz günde 5 milliard gezekden kän ulanylýar
Her gün biziň agzalarymyz GS1 standartlarynyň kömegi bilen 5 milliarddan gowrak geleşik amala aşyrýarlar.
GS1 halkara haryt iberilýän hatarlarynyň (önümçilikden başlap, bölek satuw tapgyryna çenli), saglygy goraýyş ulgamlarynyň we beýleki pudaklaryň netijeliligini ýokarlandyrýan standartlary işläp düzýär. Bu iş çyzykly belgilerde we RFID (radioýygylykly anyklaýyş) belliklerde saklanylýan ýeke-täk belgileriň kömegi we önüm baradaky maglumatlary başarnykly dolandyrmak arkaly amala aşyrylýar.
GS1 ulgamy işewürçilik üçin harytlar, hyzmatlar, ýerleşýän ýerler, emläkler we resminamalar baradaky wajyp maglumatlary ýeke-täk anyklamak (belgilemek), doly açyklamak (okamak) we awtomatiki ýagdaýda paýlaşmak mümkinçiliklerini emele getirýän umumy binýady döredýär.
Biz siziň kärhanaňyz üçin söwda hyzmatdaşlaryňyz bilen maglumatlary alyşanyňyzda aýdyňlygy we ygtybarlylygy üpjün edýäris. Şeýlelikde, siziň işiňiziň we hyzmatlaryňyzyň netijeliligini, çaltlygyny we howpsuzlygyny ýokarlandyrmak arkaly bäsleşige ukyplylygyňyzy artdyrmaga ýardam berýäris.
GS1 standartlary biziň ýaşaýyş we işleýiş usullarymyzy kämilleşdirmäge ýardam berýär.
Global önüm öndürjileriň katalogy
GS1 agzalaryny internet hyzmaty arkaly önümler we öndürijiler barada maglumat ulgamy.GEPIR barada
Global Ýerleşme Nomeri
Iberilýän hatarlaryň aýdyňlygyny we talaplaryň netijeligini ýokarlanmagynyň açary.GLN barada
Size çyzykly şertli belgi gerekmi?
Agza boluň we çyzykly şertli belgiňizi şu gün ulanmaga başlaň!Agzalyk barada
Gurallar
-
Barlag sanyny hasaplaýjy
Çyzykly belgidäki barlag sanyny hasaplap çykarma.
-
Şu çyzykly belginiň eýesi kim?
GS1 çyzykly belgileriniň eýesi barada maglumat.
-
25 Aprel 2018 News
-
27 Mart 2018 News
-
01 Fewral 2018 News
Türkmenistanyň Çyzykly şertli belgiler boýunça Milli guramasy halkara standartyna laýyklykda sertifikasiýalaşdyryldy
-
Doly arhiwi görkez


text:
Aşgabatlylar Eýranyň amaly-haşam sungatynyň eserleri bilen tanyşdylar
Eýran Medeniýetiniň günleriniň çäklerinde Çeperçilik sungaty muzeýinde eýranly ussatlaryň amaly-haşam eserleriniň sergisi açyldy, ol aşgabatlylarda we paýtagtyň myhmanlarynda uly gyzyklanma döretdi. Eýran Yslam Respublikasynyň Ilçihanasynyň we Türkmenistanyň Medeniýet ministrliginiň gurnan sergisi döredijilik we söhbetdeşlik şatlygy höküm sürýän özboluşly gündogar bazaryny ýada salýardy.
Serginiň bölümleriniň biri bu ýere gelýänleri EYR-nda ýaşaýan halkyýetleriň erkek we zenan egin-eşikleri bilen tanyşdyrdy. Eýranda etniki toparlaryň 60-a golaýy ýaşaýar, aşgabatlylar olaryň 14-siniň ýörgünli egin-eşikleri bilen tanyşdylar. Olar esasan toý eşilkleri bolup, olar häli-häzirem durmuşa çykýan gyzlaryň arasynda ýörgünlidir. Eýranda ýaşaýan türkmenleriň öz milli egin-eşiklerini üýtgetmän saklap galandygyny bellemek gerek.
Eýranyň Yspyhan, Şiraz, Maşat, Abadan ýaly beýleki iri şäherlerinde üýtgeşik owadan zatlary—gap-gaçlary, çyralary, şaý-sepleri, suratlary we başga-da ençeme zatlary döredýän nakgaşlardyr senetçileriň ussahanalary gadymdan bäri işläp gelýär. Küýzegär Mojtaba Ýeddi diňe bir ýeňilden nepis küýze önümleri bilen tanyşdyrman, eýsem külallyga höwes edenlere sapak bermäge-de ýetişýärdi. Onuň özi bir guralyň başyna geçse, beýlekisine sergä gelen geçýär-de, şykgydan küýze ýasamak işi başlanýar, ýöne sergä geleniňki birbada başa-da barmaýar.
Afi Wejdani ýukajyk agaç bölejiklerinden at kellesi ýaly şeýle bir owadan zatlary ýasaýar welin, ondan gözüňi aýrasyň gelmeýär. Onuň bu käre baş uranyna eýýäm 24 ýyl bolupdyr, ol nagyş salynýan byçgyjykdyr ige bilen geň-enaýy nagyşalry döredýär. Dürli agaçlardan alnan ownujak bölejikler onuň çeper eline düşenden dürli reňk berlen ownukdan gelşikli-gelüwli nagyşlara öwrülýär. Afi ussatlygy we göwnaçyklygy bilen bizi haýran etdi. Ol tanyşlygymyzdan nyşan hökmünde öz eli bilen ýasan bagt nyşany bolan guşjagazlary peşgeş berdi.
Nakgaş Gülbahar Haýatynyň dürli mata bölejiklerinden döredýän portretleri, manzarlary we beýlekii eserleri sergä gelenleriň ünsüni özüne çekýär. Onuň elinden çykýan her suratyna mata bölejikleriniň 50 müňüsi gidýär. Bu işiň uzak saklanmagy üçin Gülbahar ýelimdir pet bilen birlikde ýene-de himiki elementleriň 2-3-sini ulanýar. Ýöne haýsylarydygy onuň öz syry.
“Keýik awyndan bir pursat” eseri uly täsir galdyrýar, onda awçy bilen jereniň aýgytlaýjy çaknyşyk pursady dartgynly beýan edilipdir. Gara panbarhata gülleriň we guşlaryň suraty çitilen manzary has özüne çekiji çykypdyr. “Gül dessesi” suratyndan bahar näzikliginiň ysy gelip dur.
Nepis berçinlemäniň we kümüşe nagyş salmanyň ussatlary eýranly zergärler torly güldanlary, bulgurgaplary, şemdanlary we çyralary getiripdirler. Syrçaly küýze önümleri we zenan şaý-sepleri-de çeperligi bilen göreni haýran edýär.
Amaly-haşam sungatynyň sergisinde çagalar tans topary çykyş edip, Eýranyň gözel ýerleri barada wideofilm görkezildi.


text:
Türkmenistanyň Döwlet medeniýet merkeziniň Döwlet muzeýi Watan goragçylarynyň güni mynasybetli gurnalan “Watan goragy mukaddesdir” atly serginiň açylyşyna gatnaşmak isleýänleriň hemmesini 2018-nji ýylyň 22-nji ýanwarynda sagat 15.00 myhmançylyga çagyrýar
Watan goragy mukaddesdir
Türkmenistanyň Ýaragly güýçleri biziň göz-guwanjymyzdyr. Watan serhetden başlanýar. Serhetlerimiziň bütewiligini goramak, halkymyzyň asuda durmuşda ýaşamagyny üpjün etmek üçin türkmen serkerdeleri we esgerleri gije-gündiz watan goragynda durýarlar. Uzak gijelerde kirpigini-kirpigine gatman, sak durmak olaryň jana-jan borjy. Geçmişde ata-babalarymyzyň görkezen gahrymançylyklary olary ýurdumyzyň çäklerini goramaga hemişe taýýar bolmaga ruhlandyrýar. Türkmen esgerlerine we serkerdelerine şöhratly taryhymyzdan görelde alara zat kän. Taryhyň dürli döwürlerinde türkmen gerçekleriniň görkezen gahrymançylygy, batyrlygy, gaýduwsyzlygy barada ýazylan taryhy we çeper eserleriň sany-sajagy ýok. “Gorkut ata”, “Görogly” ýaly eposlarymyzda, “Ýusup-Ahmet”, “Döwletýar” ýaly dessanlarymyzda Watanyna wepaly, güýç-gaýratly, söweşde gaýduwsyz gahrymanlaryň waspy ýetirilýär. Ýaragly güýçlerimiz täze belentliklere tarap ynamly öňe barýan ýurdumyz bilen bilelikde ösýär, kämilleşýär we kuwwatlanýar.
Türkmenistanyň hiç bir ýurduň topragynda gözi ýok. Hormatly Prezidentimiz tarapyndan işlenilip taýýarlanylan goranyş häsiýetli harby doktrinamyz halkymyzyň jana-jan bähbitlerine hyzmat edýär. Bu doktrina goňşy döwletler bilen dostluk gatnaşyklaryny saklamaga giň ýol açýar.
Hormatly Prezidentimiziň taýsyz tagallalarynyň netijesinde Ýaragly güýçlerimiz merdana ata-babalarymyzyň parahatçylyk söýüjilik ýörelgelerini, harby däp-dessurlaryny dowam edip, goranyş häsiýetli Milli goşuna öwrüldi. Pederlerimiziň pedagogik mirasy, harby sungaty, pähim-paýhaslary, gahrymançylykly söweş ýoly ata Watanymyzyň polat galkany bolan şir ýürekli merdana harby gullukçylarymyza öz gulluk borçlaryna bolan söýgüsini artdyrýar.
Her ýylyň 27-nji ýanwarynda Watan goragçylarynyň gününiň ýurt derejesinde giňden bellenilip geçilmegi bolsa olaryň güýjüne güýç, gaýratyna gaýrat goşýar. Şu şanly senä bagyşlap, Türkmenistanyñ Döwlet medeniýet merkeziniň Döwlet muzeỳinde hem Watan goragçylarynyň güni mynasybetli “Watan goragy mukaddesdir” atly sergi gurnaldy. Bu serginiň başynda Türkmenistanyň Ýaragly güýçleri, şeýle hem, hormatly Belent Serkerdebaşymyz bilen baglanyşykly muzeý gymmatlyklary: hormatly Prezidentimiziň harby talyplar bilen duşuşan pursatlaryny, harby okuw türgenleşiginiň geçişini, dabaraly harby ýörüşleri şöhlelendirýän fotosuratlar, hormatly Prezidentimize sowgat berlen we gymmatbaha daşlar bilen bezelen gylyçlar, kümüşden ýasalyp, altyn çaýylan hanjarlardyr gamalar sergilenýär. Serginiň şu bölüminde muzeý gaznasynda goralyp saklanylýan we Türkmenistanyň döwlet nyşanlaryna we mukaddesliklerine bagyşlanan zergärçilik eserleri hem-de harby temadan ýazylan kitaplar hem görkezilýär.
Ondan başga-da, sergide hormatly Prezidentimiziň atasy Berdimuhamet Annaýewe bagyşlanan “Älem içre at gezer”, “Watanyň wepaly ogly”, “Ata arzuwyny amala aşyrýan agtyk” ýaly birnäçe eserler bilen tanyşmak mümkin. Şeýle hem Beýik Watançylyk urşuna gatnaşyp, edermenlik görkezen Gurban Durdy, Annageldi Rozyýew, Berdimyrat Döwletjanow, Pena Rejepow ýaly gerçeklerimiziň fotоsuratlary, belli suratkeş K. Hnykiniň döreden portretleri serginiň görnükli ýerinde orun alypdyr. Beýik Watançylyk urşunda ulanylan aragatnaşyk enjamy, Lallyk hanyň serişdeleriniň hasabyna ýasalan tankyň makedi, dürbi, söweş torbasy we başga-da birnäçe esger esbaplary sergä aýratyn gelşik berýär.


text:
TÜRKMENISTANYŇ
K A N U N Y
Türkmenistanyň Senagatçylar we telekeçiler
birleşmesi hakynda
(Türkmenistanyň Mejlisiniň Maglumatlary, 2011 ý., № 2, 42-madda)
(26.08.2017 ý. № 604-V; 04.11.2017 ý. № 636-V Türkmenistanyň Kanunlary esasynda girizilen üýtgetmeler bilen)
Şu Kanun Türkmenistanyň Senagatçylar we telekeçiler birleşmesiniň işiniň hukuk, guramaçylyk, ykdysady esaslaryny kesgitleýär we Türkmenistanda telekeçiligi ösdürmekde onuň ornuny ýokarlandyrmaga gönükdirilendir.
1-nji bap. UMUMY DÜZGÜNLER
1-nji madda. Türkmenistanyň Senagatçylar we telekeçiler birleşmesi hakynda Türkmenistanyň kanunçylygy
1. Türkmenistanyň Senagatçylar we telekeçiler birleşmesi hakynda Türkmenistanyň kanunçylygy Türkmenistanyň Konstitusiýasyna, "Jemgyýetçilik birleşikleri hakynda" Türkmenistanyň Kanunyna esaslanýar hem-de şu Kanundan we Türkmenistanyň beýleki kadalaşdyryjy hukuk namalaryndan ybaratdyr.
2. Eger Türkmenistanyň halkara şertnamasynda şu Kanundakydan başga kadalar bellenilen bolsa, onda halkara şertnamasynyň kadalary ulanylýar.
2-nji madda. Türkmenistanyň Senagatçylar we telekeçiler birleşmesi
1. Türkmenistanyň Senagatçylar we telekeçiler birleşmesi (mundan beýläk – Birleşme) öz agzalarynyň hukuklaryny we kanuny bähbitlerini beýan etmäge we goramaga, Türkmenistanda telekeçiligiň ösmegine goldaw bermäge hyzmat edýän, eýeçiligiň hususy görnüşi esasynda telekeçilik işini amala aşyrýan fiziki we ýuridik şahslary (mundan beýläk – Birleşmäniň agzalary) birleşdirýän jemgyýetçilik guramasy bolup durýar.
2. Birleşme telekeçi däl ýuridik şahs bolup durýar.
3. Birleşme eýeçilik hukugynda özüne degişli aýrybaşgalanan emläge eýelik edýär, öz borçnamalary boýunça şol emläk bilen jogap berýär, öz adyndan emläk we şahsy emläk däl hukuklary edinip we jogapkärçilikleri çekip, kazyýetde talapkär we jogapkär bolup biler.
Birleşme öz agzalarynyň borçnamalary boýunça jogapkär däldir we Birleşmäniň agzalary hem Birleşmäniň borçnamalary boýunça jogapkär däldirler.
4. Birleşmäniň döwlet dilindäki doly ady bardyr we ol gysgaldylan adyny edinmäge haklydyr.
Birleşme, şeýle-de daşary ýurt dilleriniň birindäki doly we (ýa-da) gysgaldylan ady edinmäge haklydyr.
"Türkmenistanyň Senagatçylar we telekeçiler birleşmesi" diýen sözler diňe Birleşmäniň ulgamyna girýän kärhanalar we guramalar tarapyndan peýdalanylyp bilner.
5. Birleşmäniň öz nyşany we "Türkmenistanyň Senagatçylar we telekeçiler birleşmesi" ýazgysy bolan möhüri bardyr.
6. Aşgabat şäheri Birleşmäniň ýerleşýän ýeri bolup durýar.
2-nji bap. BIRLEŞMÄNIŇ MAKSATLARY, ESASY
WEZIPELERI WE IŞLERI
3-nji madda. Birleşmäniň maksatlary we esasy wezipeleri
1. Şular Birleşmäniň maksatlary bolup durýar:
1) ykdysadyýetiň we bazar gatnaşyklarynyň ösdürilmegine ýardam etmek;
2) häzirki zaman senagat we telekeçilik infrastrukturasyny emele getirmek, ykdysadyýetiň hususy sektoryny ösdürmek;
3) täze iş ýerlerini döretmek, ilatyň iş bilen üpjünçiligini we telekeçilik işjeňligini ýokarlandyrmak.
2. Şular Birleşmäniň esasy wezipeleri bolup durýar:
1) Birleşmäniň agzalarynyň hukuklaryny we kanuny bähbitlerini goramak;
2) senagat we beýleki önümçilik düzümlerini, tehnoparklaryň, tehnopolisleriň, täjirçilik-inkubatorlaryň ulgamlaryny, önümçilik-tehniki merkezlerini, innowasiýa işiniň merkezlerini we gaýry bazar düzümlerini döretmäge ýardam bermek;
3) agrosenagat toplumynyň we ykdysadyýetiň oba hojalyk sektorynda telekeçiligiň ösmegine ýardam bermek;
4) Türkmenistanyň syýahatçylyk mümkinçiliginiň ösmegine ýardam bermek;
5) importyň ýerini tutýan we eksporta niýetlenen önümiň we tehnologiýalaryň täze görnüşleriniň önümçiligini we bazara çykarylmagyny goldamak;
6) telekeçiligiň subýektlerine, şol sanda kiçi we orta telekeçiligiň subýektlerine işgärleri taýýarlamakda, gaýtadan taýýarlamakda we olaryň hünärlerini ýokarlandyrmakda, şol sanda Türkmenistanda we daşary ýurtlarda hünärmenleriň hünärmençilik okuwyny we stažirowkasyny guramak arkaly ýardam bermek;
7) Birleşmäniň agzalarynyň-telekeçiligiň subýektleriniň daşary ykdysady işe, sebitara hyzmatdaşlyga gatnaşmaklaryna, şeýle hem olaryň eksport mümkinçiliginiň artmagyna ýardam bermek;
8) jemgyýetiň we döwletiň ykdysady we sosial ösüşiniň has möhüm meseleleri boýunça Birleşmäniň agzalarynyň tutýan ornuny emele getirmek;
9) Birleşmäniň agzalarynyň harytlarynyň (işleriniň, hyzmatlarynyň) döwlet tarapyndan satyn alynmagyna gatnaşmagyny üpjün etmek.
4-nji madda. Birleşmäniň işleri
1. Birleşme şu Kanunda kesgitlenilen maksatlaryna we wezipelerine laýyklykda şu aşakdaky işleri amala aşyrýar:
1) Birleşmäniň agzalarynyň adyndan hereket edýär we olaryň döwlet häkimiýet edaralary, Türkmenistandaky we onuň çäginden daşardaky beýleki ýuridik şahslar bilen gatnaşyklarynda olaryň kanuny bähbitlerine ynanç hatsyz wekilçilik edýär;
2) Türkmenistanyň kanunçylygynda bellenilen tertipde we möçberlerde döwlet edaralarynyň çözgütlerini işläp düzmäge gatnaşýar;
3) ykdysadyýetiň döwlete degişli däl sektorynyň ösüş maksatnamalarynyň jemgyýetçilik bilermenler seljermesini amala aşyrýar;
4) öz ygtyýarlylygyna girýän meseleler boýunça Türkmenistanyň kadalaşdyryjy hukuk namalaryny taýýarlamaga gatnaşýar;
5) telekeçiligiň, şol sanda kiçi we orta telekeçiligiň ýagdaýyny seljerýär, Türkmenistanda ony ösdürmegiň höweslendiriliş çäreleri hakynda teklipleri işläp düzýär;
6) umumy döwlet ylmy-barlag işlerine we işläp düzmelere gatnaşmagyny hem goşmak bilen, ylmy we innowasiýa telekeçilik işini ösdürmegiň döwlet maksatnamalaryna gatnaşýar;
7) döwlet emläginiň döwletden aýrylmagynyň we hususylaşdyrylmagynyň döwlet maksatnamasyna gatnaşýar;
8) täze senagat we beýleki önümçilik düzümlerini, tehnoparklaryň, tehnopolisleriň, täjirçilik-inkubatorlaryň ulgamlaryny, önümçilik-tehniki merkezlerini, innowasiýa işiniň merkezlerini we gaýry bazar düzümlerini döretmek boýunça çäreleri amala aşyrýar;
9) Birleşmäniň agzalarynyň arasyndaky jedellere kazyýetde seredilmezden öň seretmegi amala aşyrýar;
10) hukuk, ykdysady, statistik we şol sanda daşary ýurt tejribesini özünde jemleýän gaýry maglumatlary özünde saklaýan maglumatlar binýadyny döredýär;
11) maglumatlar tehnologiýalaryny ulanmak bilen Birleşmäniň agzalaryna-telekeçiligiň subýektlerine, şeýle hem telekeçiligiň daşary ýurtly subýektlerine hukuk kömegini we konsalting hyzmatlaryny edýär;
12) işjeň önümçilik, maýa goýum we daşary ykdysady iş üçin şertleriň döredilmegine ýardam edýär;
13) sergileriň, ýarmarkalaryň, seminarlaryň, konferensiýalaryň, forumlaryň we gaýry jemagatçylyk çäreleriniň, şol sanda daşary ýurtlarda taýýarlanmagyna we geçirilmegine gatnaşýar, ol çärelere Birleşmäniň agzalarynyň gatnaşmagyny üpjün edýär;
14) Türkmenistanyň kanunçylygyna laýyklykda halkara guramalary, daşary ýurt döwletleriniň senagatçylarynyň we telekeçileriniň jemgyýetçilik birleşikleri we beýleki ýuridik şahslary bilen gatnaşyklary ýola goýýar we ösdürýär;
15) öz ygtyýarlylyklarynyň çäklerinde Türkmenistanyň kanunçylygyna laýyklykda başga işleri amala aşyrýar.
5-nji madda. Birleşmäniň işiniň ýörelgeleri
1. Birleşmäniň işi jemgyýetçilik we döwlet bähbitleriniň utgaşdyrylmagynyň, kanunylygyň we aýanlygyň ýörelgelerine esaslanýar.
2. Birleşme öz işini şu Kanuna, Türkmenistanyň beýleki kadalaşdyryjy hukuk namalaryna, Birleşmäniň Tertipnamasyna laýyklykda amala aşyrýar.
3. Birleşme telekeçilik işini diňe tertipnamalaýyn işleriniň ýerine ýetirilmegi bilen baglanyşykly amala aşyrýar we peýdany öz agzalarynyň arasynda paýlamaýar.
6-njy madda. Birleşmäniň we döwletiň özara gatnaşyklary
1. Döwlet Birleşmäniň hukuklarynyň we kanuny bähbitleriniň berjaý edilmegini üpjün edýär.
2. Birleşme döwletiň borçnamalary boýunça jogapkär däldir we döwlet hem Birleşmäniň borçnamalary boýunça jogapkärçilik çekmeýär, olaryň Türkmenistanyň kanunçylygyna laýyklykda öz üstüne şeýle borçnamalary alan halatlary muňa degişli däldir.
3-nji bap. BIRLEŞMÄNIŇ DÖREDILMEGI, ÜÝTGEDILIP
GURALMAGY, IŞINI BES ETMEGI WE ÝATYRYLMAGY
7-nji madda. Birleşmäni döretmegiň umumy şertleri
1. Birleşme azyndan 250 agzasynyň-esaslandyryjysynyň başlangyjy boýunça döredilýär.
2. Eýeçiligiň hususy görnüşi esasynda telekeçilik işini amala aşyrýan Türkmenistanyň we daşary ýurt döwletleriniň fiziki we ýuridik şahslary Birleşmäniň agzalary bolup bilerler.
3. Birleşmäniň Türkmenistanyň kanunçylygynda göz öňünde tutulan esaslandyryjy resminamalary bardyr.
4. Birleşmäniň bellige alynmagy Türkmenistanyň kanunçylygynda bellenilen tertipde Türkmenistanyň Adalat ministrligi tarapyndan amala aşyrylýar.
Birleşme Türkmenistanyň kanunçylygynda bellenilen tertipde Ýuridik şahslaryň ýeke-täk döwlet sanawyna hökmany goşulmaga degişlidir.
5. Birleşmäniň agzalary möçberleri Birleşmäniň Tertipnamasyna laýyklykda onuň Konferensiýasy tarapyndan tassyklanylýan giriş we her ýylky agzalyk gatançlary töleýärler.
Birleşmeden çykan halatynda onuň agzalarynyň tölän giriş we agzalyk gatançlary, şeýle hem goşan meýletin gatançlary yzyna gaýtarylmaýar.
6. Birleşme Birleşmäniň agzalaryny bellige almaklygy Birleşmäniň Müdiriýeti tarapyndan bellenilen görnüşde Birleşmäniň agzalarynyň sanawyna goşmak arkaly amala aşyrýar.
7. Birleşmede agza bolmak şulara hukuk berýär:
1) Birleşmäniň Konferensiýasynyň we Birleşmäniň beýleki dolandyryş edaralarynyň ygtyýarlylygyna girýän meseleler boýunça çözgütleri kabul etmäge gatnaşmaga;
2) Birleşmäniň Tertipnamasyna laýyklykda Birleşmäniň dolandyryş edaralarynyň düzümine saýlanmaga;
3) Birleşme tarapyndan telekeçilik işiň goldanylmagyna, hukuklaryň we kanuny bähbitleriň goralmagyna, şeýle hem Türkmenistanyň kanunçylygyna laýyklykda döwlet tarapyndan goldanylmagyna.
8-nji madda. Birleşmäniň Tertipnamasy
1. Birleşmäniň Tertipnamasy onuň esaslandyryjy resminamasy bolup durýar.
2. Birleşmäniň Tertipnamasynda şular bolmalydyr:
1) Birleşmäniň ady, ýuridik salgysy;
2) Birleşmäniň maksatlary, wezipeleri we işleri;
3) Birleşmäniň agzalygyna kabul etmegiň we ondan çykarmagyň şertleri we tertibi;
4) Türkmenistanyň kanunçylygyna laýyklykda Birleşmäniň esaslandyryjylary hakynda maglumatlar;
5) Birleşmäniň agzalarynyň hukuklary we borçlary;
6) Birleşmäniň ýolbaşçy edaralarynyň ygtyýarlylygy we dörediliş tertibi, şeýle hem olaryň ygtyýarlyklarynyň möhletleri;
7) Birleşmäniň pul serişdeleriniň we gaýry emläginiň emele geliş çeşmeleri, Birleşmäniň emlägini dolandyrmak boýunça hukuklary;
8) Birleşmäniň Tertipnamasyna üýtgetmeleri we goşmaçalary girizmegiň tertibi;
9) Birleşmäniň üýtgedilip guralyşynyň, işini bes edişiniň we ýatyrylyşynyň tertibi;
10) Türkmenistanyň kanunçylygyna çapraz gelmeýän beýleki düzgünler.
3. Tertipnama Birleşmäniň Konferensiýasy tarapyndan tassyklanylýar we oňa ähli esaslandyryjylar tarapyndan gol çekilýär.
9-njy madda. Birleşmäniň üýtgedilip guralmagy, işiniň bes edilmegi we ýatyrylmagy
Birleşmäniň üýtgedilip guralmagy, işiniň bes edilmegi we ýatyrylmagy Türkmenistanyň kanunçylygyna we Birleşmäniň Tertipnamasyna laýyklykda amala aşyrylýar.
4-nji bap. BIRLEŞMÄNIŇ EÝEÇILIGI WE EMLÄGINIŇ
DOLANDYRYLYŞY
10-njy madda. Birleşmäniň eýeçiligi we eýeçilik hukugynyň subýektleri
1. Birleşme tertipnamalaýyn maksatlaryny we wezipelerini amala aşyrmak üçin zerur bolan aýrybaşgalanan emläge eýelik edýär.
2. Birleşmäniň her bir aýry agzasynyň Birleşmä degişli emlägiň paýyna eýeçilik hukugy ýokdur.
11-nji madda. Birleşmäniň işiniň maliýeleşdirilmegi
Giriş we agzalyk gatançlary, telekeçilik işinden alýan girdejileri, Birleşmäniň kärhanalarynyň, guramalarynyň we edaralarynyň bölüp berýän serişdeleri, ýuridik we fiziki şahslaryň meýletin gatançlary hem-de Türkmenistanyň kanunçylygynda gadagan edilmedik başga serişdeler Birleşmäniň işini maliýeleşdirmegiň çeşmeleri bolup durýarlar.
5-nji bap. BIRLEŞMÄNIŇ HUKUKLARY WE BORÇLARY
12-nji madda. Birleşmäniň hukuklary
1. Birleşme öz Tertipnamasyna laýyklykda maksatlaryny, wezipelerini we işlerini amala aşyrmak üçin zerur bolan hukuklara eýelik edýär.
2. Birleşmäniň şu aşakdakylara hukugy bardyr:
1) öz hukuklaryna wekilçilik etmäge we olary goramaga, Birleşmäniň agzalarynyň adyndan hereket etmäge we olaryň döwlet häkimiýet edaralary, Türkmenistanyň we onuň çäginden daşardaky beýleki ýuridik şahslar bilen gatnaşyklarynda olaryň kanuny bähbitlerine ynanç hatsyz wekilçilik etmäge;
2) jemgyýetçilik we döwlet durmuşynyň meseleleri boýunça başlangyç bilen çykyş etmäge, ol meseleler boýunça döwlet edaralaryna teklipleri girizmäge;
3) saýlaw çärelerine gatnaşmaga we saýlawly wezipelere dalaşgärleri hödürlemäge;
4) Tertipnamada göz öňünde tutulan telekeçilik, şol sanda maýa goýum işini Türkmenistanyň kanunçylygyna laýyklykda amala aşyrmaga;
5) Türkmenistanyň kanunçylygyna laýyklykda Birleşmäniň emlägine eýelik etmäge, ondan peýdalanmaga, oňa ygtyýarlyk etmäge;
6) Türkmenistanyň kanunçylygyna laýyklykda şu aşakdakylary döretmäge:
a) Birleşmäniň Türkmenistanda we daşary ýurtlarda şahamçalaryny we wekilhanalaryny;
b) kärhanalary, guramalary we edaralary, şol sanda karz edaralaryny, ýokary we orta hünärmençilik, şeýle hem işgärleriň hünärlerini kämilleşdiriş we olary gaýtadan taýýarlaýyş bilim edaralaryny;
7) köpçülikleýin habar beriş serişdelerini esaslandyrmaga, Türkmenistanyň kanunçylygynda bellenilen tertipde neşirýat we mahabat işini amala aşyrmaga;
8) başga ýuridik şahslaryň esaslyk maýasyna, şeýle hem Birleşmäniň agzalary bilen bilelikde paýly gurluşyga gatnaşmaga;
9) öz işiniň amala aşyrylmagynyň usullaryny, Birleşmäniň düzümini kesgitlemäge, onuň wezipe sanawyny, Türkmenistanyň kanunçylygyna laýyklykda Birleşmäniň işgärleriniň zähmet we höweslendiriş tölegleriniň görnüşini, ulgamyny we möçberlerini tassyklamaga.
13-nji madda. Birleşmäniň borçlary
Birleşme Türkmenistanyň kanunçylygyny, şol sanda jemgyýetçilik birleşikleri hakynda, ygtyýarlylandyrylýan işleriň görnüşlerini amala aşyran mahalynda ygtyýarlylandyrmak hakynda kanunçylygy, halkara hukugynyň olaryň işiniň çygryna degişli umumy ykrar edilen ýörelgelerini we kadalaryny, şeýle hem Birleşmäniň Tertipnamasynda göz öňünde tutulan kadalary berjaý etmäge borçludyr.
6-njy bap. BIRLEŞMÄNIŇ TELEKEÇILIK IŞI WE
OŇA SALGYT SALYNMAGY
14-nji madda. Birleşmäniň telekeçilik işi
1. Birleşme girdejileri Birleşmäniň agzalarynyň arasynda gaýtadan paýlanyp bilinmejek we diňe Tertipnamada göz öňünde tutulýan maksatlara ýetmek üçin peýdalanylýan, Tertipnamada göz öňünde tutulan telekeçilik işini amala aşyryp biler.
2. Birleşmäniň telekeçilik işi Türkmenistanyň kanunçylygyna laýyklykda amala aşyrylýar.
15-nji madda. Birleşmä salgyt salynmagy
Birleşmä we onuň agzalaryna salgyt salmak Türkmenistanyň salgyt kanunçylygyna laýyklykda amala aşyrylýar.
16-njy madda. Birleşmäniň telekeçilik işiniň ygtyýarlylandyrylmagy
Birleşmäniň telekeçilik işiniň ygtyýarlylandyrylmagy Türkmenistanyň kanunçylygyna laýyklykda amala aşyrylýar.
17-nji madda. Birleşmäniň telekeçilik işiniň döwlet tarapyndan goldanylmagy
Birleşmäniň we onuň agzalarynyň Türkmenistanyň kanunçylygyna laýyklykda öz işiniň döwlet tarapyndan goldanylmagyna hukugy bardyr.
7-nji bap. BIRLEŞMÄNIŇ DOLANDYRYŞ WE
GÖZEGÇILIK EDARALARY
18-nji madda. Birleşmäniň ýolbaşçy edaralary
1. Şular Birleşmäniň ýolbaşçy edaralary bolup durýarlar:
1) Birleşmäniň Konferensiýasy;
2) Birleşmäniň Müdiriýeti;
3) Birleşmäniň Başlygy.
2. Azyndan ýylda bir gezek çagyrylýan Konferensiýa Birleşmäniň ýokary ýolbaşçylyk edarasy bolup durýar.
Nobatdan daşary Konferensiýa Birleşmäniň agzalarynyň azyndan üçden biriniň talap etmegi boýunça çagyrylyp bilner.
3. Birleşmäniň ýolbaşçylyk ediji edaralarynyň ygtyýarlylygy we dörediliş tertibi, şeýle hem olaryň ygtyýarlylyk möhletleri Birleşmäniň Tertipnamasy bilen bellenilýär.
19-njy madda. Birleşmäniň derňew topary
Birleşmäniň Konferensiýasy Birleşmäniň maliýe-hojalyk işiniň derňelmegi üçin Birleşmäniň Müdiriýetiniň düzümine girmeýän adamlaryň hataryndan derňew toparyny saýlaýar.
Derňew toparynyň agzalarynyň sany Birleşmäniň Konferensiýasy tarapyndan kesgitlenilýär.
8-nji bap. BIRLEŞMEDE HASABA ALYŞ WE
HASABATLYLYK
20-nji madda. Buhgalterçilik hasaba alnyşy we hasabatlylyk
Birleşme buhgalterçilik hasaba alnyşyny ýöretmegi, maliýe we statistik hasabatlylygy düzmegi we bermegi Türkmenistanyň kanunçylygyna laýyklykda üpjün edýär.
21-nji madda. Birleşme tarapyndan resminamalaryň hasaba alnyşy we saklanylyşy
Birleşme resminamalaryň pugta hasaba alynmagyny we saklanylmagyny Türkmenistanyň kanunçylygyna laýyklykda üpjün etmäge borçludyr.
9-njy bap. JEMLEÝJI DÜZGÜNLER
22-nji madda. Jedelleriň çözülişi
Birleşmäniň işiniň barşynda ýüze çykýan jedeller Türkmenistanyň kanunçylygynda bellenilen tertipde çözülýär.
23-nji madda. Şu Kanunyň bozulandygy üçin jogapkärçilik
Şu Kanunyň bozulmagy Türkmenistanyň kanunçylygynda bellenilen jogapkärçilige eltýär.
24-nji madda. Şu Kanunyň güýje girmegi
Şu Kanun resmi taýdan çap edilen gününden güýje girýär.
Türkmenistanyň Gurbanguly
Prezidenti Berdimuhamedow
Aşgabat şäheri.
2011-nji ýylyň 21-nji maýy.
№ 198-IV.


text:
Türkmenistanda daşary ýurtlaryň ýokary we orta bilim berýän okuw jaýlary tarapyndan berlen diplomlary resmi
suratda tassyklamagyň täze tertibi kabul edildi. Bu tertipde şol çäräni
durmuşa geçirmek üçin zerur bolan dokumentleriň sanawy hem görkezilýär.
Türkmenistanyň Bilim ministrliginiň binasynda asylan bu tertip öňküden o
diýen tapawutlanmaýar. Täze tertibe girizilen esasy täzelik oňa iki
sany dokumentiň goşulmagyndan ybarat. Olaryň birinjisi, ýokary we orta
bilimi baradaky diplomyny döwlet derejesinde tassyklatmak isleýän
adamynyň pasportynyň nusgasy we onuň okuw üçin Türkmenistandan ...
giden
hem-de soňra okuwy gutaryp, yzyna gelen senelerini görkezýän ýazmaça
düşündirişi.
Ikinji goşmaça-da, studentiň okan okuw jaýyndan onuň şol okuw jaýynda
bir kursdan beýleki kursa geçendigini görkezýän ýazgydyr. Bu sprawkada
studentiň bir kursdan beýleki kursa geçendigi barada okuw jaýynyň
degişli buýrugy bolmaly.
“Täze tertibe şu goşmaça resminamalar goşuldy. Galan resminamalar öňki
tabşyrylýan resminamalar” diýip, Bilim ministrliginiň işgäri gürrüň
berýär.
Onuň aýtmagyna görä, bu iki täze dokumentleriň girizilmegi raýatyň
hakykatdan hem daşary ýurda gidip okandygyny anyklamak üçin zerur. “Bu
çäre galp diplomlaryň öňüni almak üçin girizilýär. Ýogsam, okaman, adyny
ýöredip diplom alýanlar bar” diýip, Bilim ministrliginiň efirde adynyň
tutulmagyny islemedik işgäri aýdýar.
Mundan ozalky tertipdäki ýaly täzede hem daşary ýurt ýokary we orta okuw
jaýynyň döwlete degişli ýa-da abraýly diýlip hasaplanýan okuw jaýlarynyň diplomlary ykrar ediler.
Şol bir wagtda hem haýsy daşary
ýurtlaryň hem-de olaryň haýsy ýokary we orta mekdepleriniň “abraýlydygy”
anyklaşdyrylmaýar.
Aýdylyşyna görä, şol okuw jaýlarynyň sanawy Türkmenistanyň Bilim
ministrliginde bar. Emma ol sanawyň köpçülige elýeterli bolar ýaly
asylan ýa-da çap edilen ýeri ýok.
“Bu ýagdaýdan daşary ýurtlarda okap ýören türkmen ýaşlarynyň köpüsiniň
habary-da ýok. Şonuň üçin olaryň käbirleriniň diplomlary ykrar
edilmeýär” diýip, daşary ýurtda okap gelen paýtagtly Maksat bu ugurdan
öz pikirini aýan edýär.
Şeýle-de bu tertip boýunça diňe daşary ýurt ýokary we orta okuw
jaýlarynyň gündüzki bölümlerinde okanlaryň diplomlary ykrar ediler.
Gaýybana okuwy tamamlanlaryň diplomlarynyň Türkmenistanda resmi suratda
tassyklanmagy barada bu tertipde hiç hili gürrüň hem ýok.
“Gaýybana okanlaryň şu ýyldan başlap diplomlary ykrar edilmez” diýip, Bilim ministrliginiň işgäri hem bu pikiri tassyklady.
Ýatladyp geçsek, şu ýylyň başyndan ýurtda daşary ýurtlarda gaýybana okanlaryň diplomlarynyň ykrar edilmejekdigi
barada gürrüňler döräpdi. Ýaşlaryň işinden aýrylmazlyk şerti bilen
ýokary bilim almagyna ýardam edýän bu mümkinçiliklerinden mahrum
edilmekleriniň sebäpleri barada resmi taýdan düşündiriş berilmedi.
Köpçülikleýin habar beriş serişdelerinde resmi taýdan daşary ýurtlarda
gaýybana okanlaryň diplomlarynyň ykrar edilmeýändigi barada bildiriş hem
berilmedi. Ýogsa, bu hili okuwlarda okaýan türkmen ýaşlary az hem däl.
“Gaýybana okap, diplom edinmek arzanrak hem-de amatly bolýar. Okuw üçin
işden çykmaly däl hem-de uly çykdajy edip, daşary ýurtda ýaşamaly däl.
Indi bolsa 2-3 ýyl gaýybana okap ýörenleriň okuwy köýer” diýip, Maksat
bu meselede öz garaýşyny Azatlyk Radiosyna gürrüň berdi.
Daşary ýurtlaryň okuw jaýlarynda okan ýa-da häzirki wagtda okuwyny dowam
etdirýän türkmenistanlylar barada anyk statistiki maglumat
berilmese-de, olaryň sanynyň birnäçe müňe ýetýändigi aýdylýar.
hh


text:
3 Haziran 2016 Cuma
Mähriban Tebigatyň Baýlygyny Artdyrmagyň Bähbidine
Mähriban Watanymyzyň tebigy baýlygyny we gözelligini saklamak, bu bahasyz baýlygy artdyrmak hem-de geljek nesillere ýetirmek hormatly Prezidentimiz Gurbanguly Berdimuhamedowyň amala aşyrýan döwlet syýasatynyň ileri tutulýan ugurlarynyň biridir. Ýurdumyzyň durmuş-ykdysady taýdan durnukly ösüşi öňdebaryjy tejribelere, täzeçil tehnologiýalara we köp asyrlyk milli ýörelgelere daýanýar. Şunda döwlet Baştutanymyz gök zolaklaryň döredilmegine aýratyn ähmiýet berýär.
5-nji iýunda beýleki ýurtlarda bolşy ýaly, Türkmenistanda hem giňden bellenilýän Daşky gurşawy goramagyň bütindünýä gününe gabatlanyp guralan birnäçe çäreler geçirildi. 2-nji iýunda paýtagtymyzdaky Jemgyýetçilik guramalary merkezinde “Tebigat – halkyň hazynasy” ady bilen maslahat geçirildi. Şu hepdäniň soňky günlerinde ýurdumyzyň Ylymlar akademiýasynyň Gün energiýasy institutynda we Tehnologiýalar merkezinde “Ýer bilen Günüň arabaglanyşygynyň daşky gurşawa täsiri” hem-de “Ekologiýa meseleleri bilen baglanyşykly täze tehnologiýalar”, Magtymguly adyndaky Türkmen döwlet uniwersitetinde bolsa “Ekologiýany we daşky gurşawy goramak – adamzadyň ýagty geljeginiň kepili” ady bilen ylmy-amaly maslahatlary geçirmek meýilleşdirildi. 5-nji iýunda – ýekşenbe güni bolsa paýtagtymyzdaky Oba hojalyk toplumynda “Mirasa sarpa goýmak, Watany özgertmek ýylynda ekologiýa abadançylygy we halkara hyzmatdaşlygy” ady bilen maslahat geçiriler.
Daşky gurşawy goramak boýunça ýola goýulýan hyzmatdaşlyk tutuş adamzady tolgundyrýan wezipeleri çözmekde işjeň orun eýeleýän Türkmenistanyň daşary syýasat ugrunyň möhüm ugurlarynyň biridir. Ýurdumyzyň BMG-niň tebigaty goramak bilen baglanyşykly konwensiýalarynyň, şol sanda biologiýa köpdürlüligi, çölleşmä garşy göreş, howanyň üýtgemegi, ozon gatlagyny goramak, serhetüsti suw akymlaryny we halkara köllerini peýdalanmak baradaky konwensiýalaryny tassyklamagy munuň aýdyň subutnamasydyr. BMG-niň Ösüş maksatnamasy, BMG-niň Daşky gurşaw baradaky maksatnamasy, Ählumumy ekologiýa gaznasy we beýleki halkara abraýly düzümleri bilen bilelikde milli hem-de sebit derejede ekologiýa maksatnamalarynyň hem-de taslamalarynyň onlarçasy durmuşa geçirilýär
Hormatly Prezidentimiz Gurbanguly Berdimuhamedowyň BMG-niň Baş Assambleýasynyň mejlislerinde, Birleşen Milletler Guramasynyň durnukly ösüş boýunça “Rio+20” maslahatynda, geçen ýyl Ýaponiýada geçirilen BMG-niň “Tebigy betbagtçylyklaryň töwekgelçiligini azaltmak” atly III Bütindünýä maslahatynda we Koreýa Respublikasynda geçirilen VII Bütindünýä suw forumynda öňe süren işjeň başlangyçlary dünýä bileleşiginiň giň goldawyna eýe boldy. Olaryň hatarynda Aşgabatda Merkezi Aziýada howanyň üýtgemegi bilen baglanyşykly tehnologiýalar boýunça Sebit merkezini açmak, BMG-niň Araly halas etmek boýunça Ýörite maksatnamasyny işläp taýýarlamak, Birleşen Milletler Guramasynyň Suw strategiýasy boýunça ýörite Maksatnamany işläp taýýarlamak, Hazar deňzinde ekologiýa we tehnogen howpsuzlygyny üpjün etmek üçin hyzmatdaşlygyň köptaraplaýyn täsirli guralyny döretmek baradaky teklipler bar. Hazaryň täsin biologiýa toplumy tutuş adamzadyň baýlygydyr.
Şeýle başlangyçlary öňe sürýän ýurdumyzyň olary iş ýüzünde durmuşa geçirmek boýunça anyk çäreleri amala aşyrýar. Suw, ýer we biologiýa serişdelerini netijeli peýdalanmak, bioköpdürliligi, tebigy aýratynlyklary saklamak, çölleşmä we tokaýlaryň ýitip gitmegine şarşy göreşmek, ilatyň ekologiýa düşünjesini ýokarlandyrmak babatda ägirt uly işler alnyp barylýar. “Tebigaty goramak hakynda”, “Aýratyn goralýan tebigy çäkler hakynda”, “Ozon gatlagyny goramak hakynda”, “Tokaý kodeksi”, “Balykçylyk we suw biologiýa serişdelerini goramak hakynda”, “Ösümlik dünýäsi hakynda”, “Haýwanat dünýäsi hakynda” halkara kadalaryna laýyk gelýän Kanunlar kabul edildi. Döwlet Baştutanymyzyň tassyklan “Howanyň üýtgemegi boýunça milli strategiýany” we “Türkmenistanyň milli tokaý maksatnamasyny” durmuşa geçirmek tapgyrlaýyn esasda alnyp barylýar.
Türkmenistanda Eýeçiliginiň görnüşine garamazdan, şol sanda daşary ýuridiki şahslaryň, olaryň şahamçalarynyň, wekilhanalaryyň, şeýle hem şahsy tarapy döretmezden telekeçilik işini alyp barýan adamlaryň, edaralaryň, kärhanalaryň, guramalaryň ekologiýa howp salýan işi üçin hökmany ekologiýa ätiýaçlandyrylyşy girizildi.
Ekologiýa abadançylygynyň saklanmagy ýurdumyzyň ylmy-tehniki mümkinçilikleriniň artmagyny şertlendirýär. Häzirki döwürde milli ykdysadyýetimiziň ähli pudaklarynda serişde tygşytlaýjy täzeçe tehnologiýalar ornaşdyrylýar. Howanyň arassalygyna netijeli gözegçiligi güýçlendirmek maksady bilen ýörite çäreler durmuşa geçirilýär. Gurulýan zawodlar, fabrikler we beýleki desgalar hormatly Prezidentimiz Gurbanguly Berdimuhamedowyň görkezmesi boýunça ekologiýa ölçeglerine laýyk getirilýär. Olarda daşky gurşaw üçin howpsuzlyk boýunça degişli barlag hökmany amala aşyrylýar.
Ýurdumyzyň nebithimiýa toplumynyň öňdebaryjysy hasaplanylýan Türkmenbaşydaky nebiti gaýtadan işleýän zawodlar toplumynda döwrebaplaşdyryş işleriniň geçirilýändigi muňa mysal bolup biler. Bu ýerde häzirki zaman arassalaýyş gurnamalary oturdyldy. “Awaza” milli syýahatçylyk zolagynda döredilýän seýilgäh zolaklarynyň çägi ýyl-ýyldan giňelýar we degişli maýa goýum taslamalary durmuşa geçirilýär.
Garagumuň jümmüşinde “Altyn asyr” Türkmen kölüniň döredilmegi suwarymly ýerleriň ýagdaýyny düýpli gowulandyrar, ýerleriň şorlaşmasy, batgalygyň we gurakçylygyň emele gelmegi bilen baglanyşykly meseleler çözüler. Bu bolsa tutuş sebitiň ekologiýa derejesiniň ýokarlanmagyny üpjün eder. Bary-ýogy birnäçe ýylyň dowamynda Türkmen kölüniň ýanaşyk ýerleri tanalmaz derejede özgerdi. Ozal çäge alaňlarynyň bar künjeginde indi gök zolaklar döredi. Kölüň özünde bolsa dürli balyklar köpeldilýär. Garagumuň örän giň çäginiň suwlulandyrylmagy, öri meýdanlarynyň artmagy netijesinde maldarçylygyň ösüşine kuwwatly itergi berildi. Türkmen kölüniň döremegi bilen, Merkezi we Gündogar Garagumda uçup geçýän guşlar, şeýle hem seýrek duş gelýän jandarlaryň köpelmegi üçin amatly şertler döredildi. Üstýurt dag goçy, gulan, keýik we beýlekiler ýaly Türkmenistanyň Gyzyl kitabyna girizilen haýwanlar bu ýerde köpelýärler.
Soňky ýyllarda Türkmenistanyň barha giňeýän tokaý zolaklary, ýylyň ähli paslynda gök öwüsýän seýilgähleri daşary ýurtly myhmanlary haýran galdyrýar. Ýurdumyzyň dürli künjeklerinde köp müňlerçe gektara barabar bolan meýdanlarda tokaý zolaklary döredi. Gök zolaklary döretmek maksatnamasynyň durmuşa geçirilmegi howanyň üýtgemegi bilen baglanyşykly ýaramaz ýagdaýlara garşy göreşmek babatdaky umumy dünýä işine ägirt uly goşantdyr. Ilatly ýerleriň töwereginde, ulag we demir ýollaryň ýakalarynda emele gelýän tokaý zolaklary amatly howa ýagdaýyny üpjün edýär hem-de tomus paslynda Garagumuň yssysyny gowşadýar, gyş paslynda bolsa çapgyn ýellerden goraýar.
Şeýle hem tokaý zolaklary bioköpdürlülige, täze ýerlere göçýän guşlaryň, haýwanlaryň görnüşleriniň artmagyna oňyn täsirini ýetirýär.
Hormatly Prezidentimiz Gurbanguly Berdimuhaedowyň Kararyna laýyklykda, 2016-njy ýylda gök zolaklary döretmegiň barşynda ýurdumyzyň ministrlikleri, pudak edaralary, Aşgabat şäheriniň we welaýatlaryň häkimlikleri tarapyndan saýaly, pürli, miweli agaç nahallarynyň, üzümiň 3 million düýp, şol sanda 512 müň düýp tut nahallary oturdylar.
Ýurdumyzda tebigy ýadygärliklere, goralýan çäkleriň, ägirt uly tebigy, ylmy, medeni we syýahatçylyk taýdan ähmiýeti bolan goraghanalaryň ulgamynyň artdyrylmagyna aýratyn ähmiýet berilýär. Häzirki döwürde türkmen hünärmenleri Garagum çölüniň ekologiýa toplumlaryny we ýurdumyzyň beýleki ajaýyp künjeklerini UNESKO-nyň Bütindünýä mirasynyň sanawuna girizmek üçin degişli işleri alyp barýarlar. Bütindünýä sanawa girizmek üçin taýýarlanylan deslapky tebigy ýadygärlikleriň hatarynda Repetek halkara biosfera goraghanasy, Bathyz, Sünt-Hasardag, Amyderýa, Hazar, Köýtendag goraghanalary bar.
Häzirki döwürde Türkmenistanyň tebigaty goramak boýunça tejribeleri tutuş dünýäde uly islege eýe boldy. Ýurdumyzyň iri ekologiýa forumlarynyň, maslahatlaryň we beýleki halkara çäreleriň geçirilýän ýeri hökmünde saýlanyp alynmagy munuň aýdyň subutnamasydyr. Şeýle çäreleriň hatarynda 2012-nji ýylda “Awaza” milli syýahatçylyk zolagynda geçirilen Hazar ekologiýa forumyny, 2013-nji ýylyň mart aýynda Daşoguzda geçirilen “Aralyň ekologiýasy: durnukly ösüş we halkara hyzmatdaşlygy” atly halkara ylmy maslahatyny, 2014-nji ýylda Aşgabatda geçirilen Hazar deňziniň deňiz gurşawyny goramak boýunça Çarçuwaly konwensiýasynyň tarapdarlarynyň (Tähran konwensiýasy) konferensiýasynyň 5-nji mejlisini görkezmek bolar. Şeýle hem 2015-2016-njy ýyllarda Türkmenistanyň Araly halas etmegiň Halkara gaznasynyň durnukly ösüş boýunça Döwletara toparyna başlyklyk edýändigini nygtamaly, onuň mejlisi maý aýynyň ahyrynda Aşgabatda geçirildi.
Ýurdumyzyň daşky gurşawy goramak, ekologiýa bilen baglanyşykly möhüm meseleler Türkmenistanyň Daşky gurşawy goramak we ýer serişdeleri baradaky döwlet komiteti tarapyndan neşir edilýän “Ekologiýa medeniýeti we daşky gurşawy goramak” žurnalynda giňden wagyz edilýär.
Türkmen halkynyň taryhy ýurdumyzyň tebigaty, Garagum sährasy, gül öwüsýän ýaýlalary, Köpetdagyň belent gerişleri we Hazaryň täsin kenary bilen berk baglanyşyklydyr. Halkymyz asyrlaryň dowamynda mähriban topragyna söýgi bilen çemeleşdi. Çünki tebigata bildirilen söýgi netijesinde toprak baýlyk eçilýär.
Hormatly Prezidentoimiz Gurbanguly Berdimuhamedowyň belleýşi ýaly, Berkarar döwletimiziň bagtyýarlyk döwründe biziň baş maksadymyz Watanymyzyň ösüşini üpjün etmekden, mukaddesliklere türkmen halkynyň asyrlar aşyp gelýän ýörelgeleri esasynda çemeleşmekden ybaratdyr. Daşky gurşawy goramagyň bütindünýä gününi Türkmenistan tebigaty goraýyş ulgamynda amala aşyran anyk işleri bilen garşylaýar. Ýurdumyzyň mähriban topragyň we tutuş dünýäniň tebigatynyň ajaýyplygyny gorap saklamaga gönükdirilen oňyn başlangyçlary dünýä bileleşiginde giňden ykrar edilýär.
Kaydol: Kayıt Yorumları (Atom)


text:
29 Kasım 2015 Pazar
Türkmenistanyň Bereketli Hasyllaryny Ýetişdirmegiň Ussatlarynyň Şanyna Dabaralar
Tutuş ýurdumyz boýunça däbe görä noýabr aýynyň ahyrky ýekşenbesinde bellenilýän Hasyl baýramyna bagyşlanan dabaralar geçirildi. Bu baýramçylyk dabaralary Aşgabatda Atçylyk sport toplumynda geçirildi. Toplumyň toý görnüşinde bezelenen meýdançasynda baýramçylygyň gahrymanlaryny -- öňdebaryjy kärendeçileri, mehanizatorlary, oba hojalykçy alymlary, seçgiçileri hem-de ýurdumyzyň oba senagat toplumunyň ösmegine mynasyp goşant goşýan oba hojalykçy beýleki hünärmenlerini hormatladylar.
Hasyl baýramy mynasybetli baýramçylyk dabaralaryna Ministrler Kabinetiniň agzaralary, mejlisiň agzalary, Türkmenistanda resmi taýdan bellenilen diplomatik wekilhanalarynyň baştutanlary, ministrlikleriň pudaklaýyn edaralaryň, jemgyýetçilik guramalaryň, köpçülikleýin habar beriş serişdeleriniň wekilleri, ylym, medenýet we sungat işgärleri, hormatly ýaşulular, paýtagtymyzyň hem-de welaýatlaryň häkimleriň wekilleri, talyp ýaşlar paýtagtymyzyň ýaşaýjylary we myhmanlary gatnaşdylar.
Ýokary hasyl almagyň ussatlarynyň yhlasly hem-de joşgunly zähmetiniň, görnükli ýer eýeleriniň we elbetde türkmen topragynyň bereketiniň hormatyna bu ýerde açyk asmanyň astynda Türkmenuistanyň oba senagat toplumynyň dürli gazananlarynyň sergisi ýaýabaňlandyryldy. Pudak edaralarynyň wekilleriniň taýýarlan sergisinde pagtaçylyk we pagtany gaýtadan işleýän, däneçilik pudaklarynyň, maldarçylyk, azyk we dokma senagatynyň önümleriniň nusgalary, tohumlaryň ýokary görnüşleri, oba hojalyk ulaglary, kuwwatly öňdebaryjy tehnikalryň görnüşleri görkezildi.
Türkmen heýkeltaraşlary, žiwopisçiler, zergärler ýer eýeleriniň zähmetine bagyşlan özleriniň işlerini görkezip, serginiň ajaýyp döredijilikli bölegini guradylar. Baýranmçylygyň hormatyna paýtagtymyzyň sport toparlary görkezme çykyşlaryny görkezdiler.
Bagşylaryň joşgunly aýdymlary, pälwanlaryň göreşde bil tutuşmaklary hem-de dürli milli oýunlarda türkmen jigitleriniň ýaryşlary baýramçylyk ruhuny artdyrdy. Estrada ýerine ýetirjileri, welaýatlaryň we paýtagtymyzyň aýdym-saz tans toparlary hem dabara gatnaşyjylara we myhmanlara öz döredijiligini görkezdiler. Bu ýerde dikeldilen owadan bezelen ençeme ak öýlerde bolsa türkmen halkymyza gadymy asyrlardan bäri mahsus bolan göwün açyklyk we hoşniýetlilik bilen myhmanlary milli tagamlar bilen hezzetlediler. Şol tagamlar şu ýerden uzak bolmadyk ýerde uly gazanlarda atarylypdyr. Şunuň ýaly baýramçylyk görnüşleriň ählisi ajaýyp umumymilli toýuň ruhuny döretdi.
Hasyl toýy oba hojalyk ýylynyň tamamlanmagynyň, onuň netijeleriniň jemlenmeginiň nyşany hökmünde ýurdumyzda giňden bellenilýär. Bu ählihalk baýramçylygy türkmen topragynyň sahylygyny, daýhanlaryň zähmetsöýerligini, olaryň yhlasy bilen ýetişdirilen bereketli hasyllary, saçaklaryň bolçulygyny şöhratlandyrýar.
Bu baýramçylyk mynasybetli ýurdumyzyň ähli künjeklerinde däbe görä dürli çäreler—konsertler, sergiler, maslahatlar, teatr, sport çykyşlary geçirilýär. Ine, bu gün hem ýurdumyzyň paýtagtynda bolşy ýaly, welaýatlaryň atçylyk sport toplumlarynyň meýdanlarynda eziz Watanymyzyň gazanan üstünliklerine belent buýsanjyň nyşany hökmünde dabaraly çäreler bellenip, olar şatlyk-şagalaňa beslendi. Baýramçylyk lybasyna beslenen meýdançalarda zähmetsöýer türkmen daýhanlaryny sylagladylar, belli estrada aýdymçylary we artistler, tanymal bagşylar, ussat döredijilik we tans toparlary, şeýle hem ýaş we tejribeli türgenler çykyş etdiler.
Türkmenistanyň gadymy we baý ekerançylyk medeniýeti müňýyllyklary öz içine alyp, bu gün öz ösüşiniň täze derejesine çykýar. Şunda oba hojalyk işiniň hünärmenleri işiň täze usullaryndan hem-de ata-babalarymyzyň tejribesinden ugur alýarlar. Türkmen halkyna gadymy döwürlerden mahsus bolan ene topraga, suwa aýawly garamak duýgusy şu güne çenli dowam edip, oňa uly ähmiýet berilýär. Ýerleriň hasyllylygy netijeli artdyrylýar, önümçilikde oba hojalyk ekinlerini damjalaýyn suwaryş ulgamy peýdalanylýar, öndürijilikli tehnikalar we enjamlar satyn alynýar, tohumçylyk, täze özleşdirmek, täze tehnologiýalary ulanmagyň esasynda önümleri gaýtadan işlemek babatda uly işler geçirilýär.
Ýurdumyzda daýhanlaryň öndürijilikli zähmet çekmegi, olaryň bereketli hasyllary alyp, päk ýürekden çeken zähmetiniň miwelerini görüp bilmegi, öz hal-ýagdaýlaryny yzygiderli ýokarlandyryp bilmegi üçin ähli şertler döredildi. Daýhanlar ýeňillikli bahalar boýunça mineral dökünlerini, tohum we himiki serişdeleri satyn alýarlar. Ýurdumyzda olaryň tabşyran önümleri üçin maliýe hasaplaşyk ulgamy kämilleşdirilýär. Döwletiň giňden goldaw bermegi netijesende pudakda öndürilýän önümiň möçberi yzygiderli ýokarlanýar.
Paýtagtymyzda Hasyl toýunyň resmi bölegi atçylyk sport toplumynyň öňündäki ýörite enjamlaşdyrylan sahnada geçirildi. Bu ýere ýygnananlar hormatly Prezidentimiz Gurbanguly Berdimuhamedowyň Garaşsyz hemişelik Bitarap Türkmenistanyň edermen oba zähmetkeşlerine, hasyl ussatlaryna we ähli halkyna iberen Gutlagyny uly üns bilen diňlediler. Onda milli Liderimiziň belleýşi ýaly, ýurdumyzda Hasyl toýunyň uly baýram hökmünde bellenmegi örän çuň many-mazmuna eýe bolup, bu baýramçylyk halkymyzyň yhlas bilen zähmet çekip, gazanan baýlyklaryna, sahawatly türkmen topragyndan öndüren bol hasylyna bolan buýsanjynyň aýdyň beýanydyr hem-de ene topraga yhlasynyň, söýgüsiniň, mähriniň dabaralanmasydyr. Hasyl toýy türkmen daýhanlarynyň halal zähmetine döwlet derejesinde goýulýan belent sarpadan nyşandyr diýilýär.
Berkarar döwletimiziň bagtyýarlyk döwründe halkymyzyň ruhubelentlik bilen çekýän zähmetinden rowaçlanýan eziz Diýarymyz bu gün dünýäniň iň çalt depginler bilen ösýän döwletleriniň birine öwrüldi. Biz ýurdumyzda beýleki pudaklar bilen bir hatarda, oba hojalygyny ösdürmäge aýratyn üns
berýäris. Oba hojalygyny ösdürmek ýurdumyzyň ykdysady binýadyny berkitmek bilen aýrylmaz baglanyşyklydyr. Oba hojalyk pudagynda alnyp barylýan özgertmeler, oýlanyşykly kabul edilýän çözgütler ýurdumyzda azyk bolçulygyny üpjün etmäge, türkmen topragynda öndürilýän ýokary hilli önümleriň daşary ýurtlara eksport edilýän möçberlerini artdyrmaga gönükdirilendir diýip, döwlet Baştutanymyz belledi.
Döwlet Baştutanymyzyň Gutlagy şowhunly el çarpyşmalar bilen garşylanyldy.
Dabaranyň dowamynda ýurdumyzyň ähli welaýatlaryndan gelen oba hojalygynyň öňdebaryjy hünärmenlerini sylaglamak dabarasy boldy. Ýurdumyzyň obasenagat toplumyny ösdürmäge önjeýli goşant goşan ussat kärendeçilere, alymlara, oba hojalyk işgärlerine, mehanizatorlara Türkmenistanyň Prezidentiniň adyndan gymmat bahaly sowgatlar gowşuryldy.
Baýramçylyga gatnaşyjylar hormatly Prezidentimiz Gurbanguly Berdimuhamedowyň adyna Ýüzlenme kabul edip, onda milli Liderimize oba hojalyk pudagynyň işgärleri hakynda edilýän alada üçin tüýs ýürekden hoşallyk bildirdiler hem-de ýurdumyzyň obasenagat toplumyny has-da ösdürmek üçin ähli tagallalary etjekdiklerine ynandyrdylar.
Hasyl toýy paýtagtymyzyň atçylyk sport toplumynda baýramçylyk atçapyşyklary bilen dowam etdi. Olaryň netijeleri boýunça ýeňijilere mynasyp baýraklar gowşuryldy.
Hasyl toýy mynasybetli Türkmenistanyň Döwlet medeniýet merkeziniň Mukamlar köşgünde ýurdumyzyň medeniýet we sungat ussatlarynyň uly baýramçylyk konserti guraldy. Ýurdumyzyň welaýatlarynda hem ajaýyp baýramçylyga bagyşlanan dabaraly konsert agşamlary geçirildi. Bagşy-sazandalar, aýdym we tans toparlary öz ajaýyp döredijilik çykyşlary bilen biziň edermen daýhanlarymyzyň asylly zähmetini hem-de Berkarar döwletimiziň bagtyýarlyk döwründe ýurdumyzyň gazanýan üstünliklerini joşgunly wasp etdiler.
Kaydol: Kayıt Yorumları (Atom)